OBUKALU BW`EMPEEREZA ya Paxful Inc.\nENDAGAANO ENO ERIMU OBUBAKA OBUKULU ENNYO OBUKWATA KU DDEMBE LYO N`OBUVUNAANYIZIBWA, AWAMU N`OBUKWAKKULIZO, OBUKUGIRE, N`EBIREKEBWA EBWERU EBIYINZA OKUKOZESEBWA KU GGWE. MWATTU BISOME N`OBWEGENDEREZA.\nObukalu bw`Empeereza Buno n`ennongoosereza zonna n`okuddamu okuttottola kuno okw` ( "Endagaano") bikola endagaano eri mu mateeka ezingiramu Paxful okukuwa obuweereza, omuli okukuwa ekifo ky`akatale okusobozesa abaguzi n`abatunzi b`Ebyobugagga bya Digito" (ekigambo kino kinaategeezanga ssente za digito omuli Bitcoin, Tether, n`endala, eziwagirwa waleti ya Paxful) okwetaba mu bugulanyi ("Akatale"), akalina obuweereza bwa waleti za digito, okutereka n`okuweereza Ebyobugagga bya Digito nga bwe balagirwa oluvannyuma lw`okuggusa obuguzi bw`Ebyobugagga bya Digito n`obuweereza obulala bwonna obunnyonnyoddwa mu Ndagaano eno (awamu “Empeereza” nga ssekinnoomu, “Empeereza”) ezikutuusibwako Paxful, Inc. ne banywanyi baayo bonna, omuli naye nga si be bokka Paxful USA, Inc.(awamu , “Paxful” oba “ffe” oba “ffe” oba “kkampuni”) gy`oli nga ssekinnoomu (era amanyiddwa nga “omukozesa” oba “ggwe”). Paxful.com n`Empeereza zaayo zonna ezigyekuusaako byonna bya era biddukanyizibwa Paxful. Okukozesa Empeereza kujja kufugibwa Endagaano eno, awamu ne Enkola ya Twekisize, Enkola ya Cookie, n`Olukusa lwa E-Sign.\nOBUKALU BUNO BWETAAGA OKUKOZESA OMUTAAWULUZI OKUGONJOOLA OKWEMULUGUNYA MU KIFO KY`OKUVUNAANIBWA MU MBUGA Z`AMATEEKA OBA OKUWAABA MU KKOOTI.\nBwe weewandiisa okukozesa akaawunti ng`oyita ku Paxful.com, oba ebibanja byonna ebigyekuusaako, APIs, oba app z`oku ssimu, omuli URLs zonna eziddukanyizibwa Paxful (awamu "Ekibanja kya Paxful” oba “Ekibanja ”), okkirizza nti osomye n`obwegendereza, otegedde, era n`okkiriza obukalu n`obukwakkulizo bwonna obuli mu Ndagaano eno omuli Enkola yaffe eya Twekisize, Ekola ya Cookie, n`Olukusa lwa E-Sign.\nOMUWENDO GW`EBYOBUGAGGA BYA DIGITO GUSOBOLA OKULINNYA OBA OKUKKA ERA WASOBOLA OKUBAAWO AKABI AK`AMAANYI N`OFIIRWA SSENTE NG`OGULA, OTUNDA, OTEREKA OBA OSIGA MU BYOBUGAGGA BYA DIGITO. OLINA OKWEFUMIITIRIZA N`OBWEGENDEREZA OBA NGA OKUSUUBULA OBA OKUTEREKA EBYOBUGAGGA BYA DIGITO KIKUKOLERA OKUSINZIIRA KU MBEERA YO EY`EBYENFUNA.\nEbikwata ku Paxful n`Empeereza zaayo\nPaxful ke katale ka muntu-ku-muntu akakyasinze mu kukwasaganya okugula n`okutunda Ebyobugagga bya Digito n`abatunzi abakkiriza engeri z`okusasula ezisoba mu 300 okutunda Ebyobugagga byabwe ebya Digito. Engeri z`okusasula ziteesebwako ne zikyusibwa ku nkola ya muntu-ku-muntu wakati w`abaguzi mu Katale ("Abaguzi") n`abatunzi mu Katale (“Abatunzi”). Abakozesa baffe bakkiriziganya ku ngeri y`okusasula gye banaakozesa okuggusa obugulanyi era nga bavunaanyizibwa mu bujjuvu era kibakwatako okukozesa engeri z`okusasula ezo mu ngeri eri mu mateeka.\nPaxful era ekuwa empeereza ya waleti ya digito okuyita mu muweereza akyasinze mu byobugagga bya digito. Etterekero lyaffe ery`abakozesa mu nsi yonna lisobola okuteekayo ebivuganyo eby`okugula oba okutunda Ebyobugagga bya Digito mu ngeri ez`enjawulo ezikwanguyira. Omutandisi w`ekivuganyo avunaanyizibwa okuteekawo obukalu bw`obugulanyi, omuli engeri z`okusasula Omutunzi z`anakkiriza. Omukozesa wa Paxful omulala bw`alonda ekivuganyo, Ebyobugagga bya Digito eby`Omutunzi bisibibwa ng`ogumu ku mitendera gy`obugulanyi bwaffe (gye tuyita "Ensibo ya Paxful") okutuusa ng`obukwakkulizo bwonna obwetaagibwa okusonjola obugulanyi butuukiriziddwa. Okutunda kugguse era Ebyobugagga bya Digito bisumuluddwa era Omutunzi abiweerezza eri Omuguzi singa Omuguzi aggusizza obukalu bw`obugulanyi era nga n`okusasula kukakasiddwa nti kutuufu era nga n`Omutunzi azifunye. PAXFUL TEKOLA KU BYA NSASULA. OBUVUNAANYIZIBWA BWONNA OBW`OKUSINDIKA N`OKUFUNA OBUSASUZI N`OKUKAKASA OBUTUUFU BW`OBUGULANYI BULI WAKATI W`OMUGUZI N`OMUTUNZI. Ebyobugagga bya Digito bye tusiba bizzibwayo eri Omutunzi singa Omuguzi asalawo okusazaamu obugulanyi. Omutunzi ayinza obutasazaamu bugulanyi mu kaseera konna. Omutunzi yekka y`asobola okusalawo okusumulula Ebyobugagga bya Digito n`abiweereza eri Omuguzi. Kino kikolebwa lwa bya kwerinda eri Omuguzi. Singa Omutunzi ayagala okusazaamu obugulanyi olw`Omuguzi obutagoberera bukalu bwa bugulanyi, alina okutandikawo okwemulugunya era n`awa n`ensonga ekimukozesezza nga bwe kyongedde okunnyonnyolwa mu Kawaayiro ak`omu 8 ak`Endagaano eno. Obugulanyi obukolebwa ku Kibanja kyaffe bukolebwa wakati w`Abaguzi n`Abatunzi. Na bwe kityo, Paxful tekwatibwako ku bugulanyi bwonna.\nObuweereza bwa waleti za ssente za digito obukutuusibwako Paxful ye ngeri eyeesigika ey`okutereka, okusindika, n`okufunirako ssente za digito. Paxful tetereka era tekuuma bya Bugagga bya Digito. Ebyobugagga bya Digito bikuumibwa ku miyungiro gyabyo oba mu materekero agawamu. Obugulanyi bwa ssente za digito bwonna bukolebwa mu muyungiro gwa ssente za digito gwennyini, wabula si ku Paxful. Tewali bukakafu nti obugulanyi bunaakolera ku omuyungiro gwa ssente za digito. Paxful yeesigaliza obuyinza okugaana okukola ku bugulanyi bwonna bwe kiba kyetaagisa mu mateeka oba bwe tukizuula nti obugulanyi buyinza okuba nga bumenya obukalu n`obukwakkulizo obuli mu Ndagaano eno. Kaakano okkiriza era oyatula nti ovunaanyizibwa mu bujjuvu ku byonna ebikolebwa mu waleti yo era okkiriza obulabe obuli mu kukkiriza n`okugaana okukozesa waleti yo, mu ngeri esingayo okukkirizibwa mu mateeka.\nTwesigaliza obuyinza okulongoosa, okukyusaamu, okukyusa oba okutereeza Endagaano eno ekiseera kyonna, mu buyinza bwaffe obw`enkomeredde awatali kusooka kumanyisa. Enkyukakyuka nga zino ezeekuusa ku nkozesa y`Empeereza zijja kutandikirawo okukola amangu ddala nga ziteereddwa ku Kibanja kya Paxful ate tezidda mabega. Bw`oba watuwa endagiriro ya email, era tusobola okukubagulizaako okuyita ku email nti Endagaano etereezeddwa. Bw`oba tokkiriziganya na bukalu bwa Ndagaano etereezeddwa, ekisobola okukutaasa kyokka kwe ku kusazaamu okukozesa Empeereza bunnambiro era n`oggalawo akaawunti yo.\nBuvunaanyizibwa bwo okusoma Endagaano n`obwegendereza ate buli luvannyuma lw`ekiseera ogyekebejje nga bw`eba eteereddwa ku Kibanja kya Paxful. Bw`onoogenda mu maaso ng`okozesa Empeereza kijja kutegeeza nti okukkaanya kwo n`okufugibwa Endagaano eba eriko mu kaseera ako.\nPaxful singa eremererwa oba erwawo okussa mu nkola Endagaano yonna oba obumu ku butundu bw`ayo tekitaputibwe nga obulekerezi bw`eddembe lyaffe lyonna oba ebinyiigululo.\nAKAAWUNTI & OKWEWANDIISA\nOkusobola okusozesa Empeereza, kijja kukwetaagisa okuwandiisa akaawunti okuyita ku Kibanja kyaffe. Ng`ogenda mu maaso n`okwewandiisa , tujja kubaako bye tukusaba, omuli naye nga si bye byokka, erinnya lyo, endagiriro n`obubaka obukukwatako obulala okusobola okukakasa ebikwogerako. Tuyinza, mu buyinza bwaffe obwenkomeredde, okugaana okukulabiririra akaawunti yo. Kaakano okkiriza era okitegeera nti: (a) oweza emyaka egikkirizibwa mu mateeka egikuwa obuyinza okwesalirawo okukkiriziganya n`Endagaano eno; ne (b) toyimirizibwangako oba toggyibwangako ku kukozesa Mpeereza zaffe.\nBw`okozesa akaawunti yo, oba okkiriziganya era kiba kitegeeza nti ojja kukozesa Empeereza zaffe ku lulwo era tojja kukozesa akaawunti yo kukola nga kayungirizi oba bbulooka wa mulala, omuntu oba ekitongole. Okuggyako ng`okkiriziddwa Paxful mu bulambulukufu, okkirizibwa kubeera na akaawunti emu era nga tokkirizibwa kutunda, kwewola, kugabana oba mu ngeri endala okulaga ebikwata ku akaawunti yo oba ebirala byonna ebigyetaagisa okuyingirwamu abantu abalala oba ebitongole atali ggwe. Ovunaanyizibwa nga ggwe ssekinnoomu era buvunaanyizibwa bwo okulaba nti akaawunti yo erina obukuumi obumala n`okufuga amannya g`omukozesa gonna, endagiriro za email, ppaasiwaadi, kkoodi z`okukakasa okw`emirundi-ebiri oba kkoodi endala zonna oba ebintu ebiralala byonna by`okozesa okufuna Empeereza. Akaawunti yo terina kubaamu bubaka buwabya oba obw`ekifere. Okuteeka obubaka obukyamu ku akaawunti yo, okulimbalimba ensi mw`ova oba okuwaayo ebiwandiiko ebikwogerako eby`obukumpanya tekikkirizibwa n`akatono.\nMu kuwandiisa akaawunti yo, okkiriza okutuwa obubaka bwe tukusaba olw`ekigendererwa ky`okukakasa ebikwogerako n`okukenga okuwuwuttanya ssente, okuteeka ssente mu bikolwa ebyekitujju, obukumpanya, oba obumenyi bw`amateeka obwekuusa ku ssente era n`okutukkiriza okukuuma obubaka ng`obwo. Ojja kwetaaga okuggusa egimu ku mitendera gy`okukukakasa nga tonnaba kukkirizibwa kukozesa Mpeereza, emitendera egiyinza okukyusibwamu olw`obubaka obuba bukukuŋŋaanyiziddwako emirundi egiwera. Obubaka bwe tusaba muyinza okubaamu, naye nga si bwe bwokka, erinnya lyo, endagiriro, ennamba y`essimu, endagiriro ya email, ennaku z`omwezi ze wazaalibwako, ennamba y`ekittavu ky`abakozi, ennamba ekwawula mu kuwa omusolo, n`endagamuntu ya gavumenti. Bw`otuwa bino oba obubaka obulala bwe tuyinza okwetaaga, okakasa nti obubaka bwonna butuufu, bw`ebwo bwennyini era tebuwabya. Okkiriza okusigala ng`otutegeeza singa obumu ku bubaka bwe watuwa buba bukyuseemu. OTUKKIRIZA OKUKOLA OKUNOONYEREZA, BUTEREEVU OBA OKUYITA MU BANTU ABALALA, KU KYE TULABA NGA KYETAAGISA OKUKAKASA EBIKWOGERAKO OBA OKUKUKUUMA NE/OBA NAFFE OBUTAKUMPANYIZIBWA OBA EMISANGO GY`EBYENFUNA EMIRALA, N`OKUKOLA EKYETAAGISA KYONNA OKUSINZIIRA KU BYE TUBA TUZUDDE MU KUNOONYEREZA NGA KUNO. BWE TUKOLA OKUNOONYEREZA KUNO, OKIMANYI ERA OKKIRIZA NTI EBIKUKWATAKO NG`OMUNTU BIYINZA OKUWEEBWAYO ERI ABAKOLA KU KWEWOLA N`OKUTANGIRA OBUKUMPANYA OBA EBITONGOLE EBIRWANYISA OBUZZI BW`EMISANGO GY`EBYENFUNA ERA NTI EBITONGOLE BINO BIYINZA OKWANUKULA OKUBUULIRIZA KWAFFE MU BUJJUVU.\nBw`oba okozesa Empeereza ku lw`ekitongole ekiri mu mateeka ng`ekitongole kya bizinensi, weeyongera okuyimirirawo era n`owa obweyamo nti: (i) ekitongole kino kiteekeddwateekeddwa bulungi era kiriwo mu butuufu mu buyinza bw`ekitongole ekyo; (ii) okkirizibwa mu bujjuvu ekitongole ekyo ekiri mu mateeka okukikiikirira. Akaawunti ya bizinensi ekakasiddwa ya kitongole ekyo kyokka era esobola kukozesebwa muntu oyo yekka eyagiwandiisa. Akaawunti za bizinensi tezikkirizibwa kugabanibwa oba kukozesebwa bantu balala oba ebitongole. Akaawunti za bizinensi ezaakakasibwa zikkirizibwa okukola bino:\nAkaawunti ya bizinensi eyakkirizibwa esobola okuba n`akawunti z`abakozesa abaliko eziwerako mu kaseera ke kamu, kasita kiba nti zonna zaakakasibwa kkampuni era nga ziddukanyizibwa abakozi abalondobeddwa kkampuni be yayasanguza era ne bakkirizibwa Paxful mu buyinza bwayo obwenkomeredde;\nAkaawunti za bizinensi ziyinza okubaako ekivuganyo kimu kyokka ku bugulanyi obulondeddwa mu kaseera ako era nga tezikkirizibwa kubaako na bivuganyo bingi eby`obugulanyi ng`obwo obuba bulondobeddwa okuva ku akaawunti za bizinensi endala.\nOvunaanyizibwa nga ggwe ssekinnoomu okuteekawo ppaasiwaadi eŋŋumu n`okusigala ng`okuuma ebyokwerinda ebimala n`okuba n`obuyinza ku IDs zonna, ppaasiwaadi, obukebusa, ennamba ezikuggulira ez`ekyama (PINs), ebisumuluzo bya API oba kkoodi endala zonna z`okozesa okufuna Empeereza yaffe. Okubula kwonna oba okutaataganya obubaka obukozesebwa ne/oba ebikukwatako ng`omuntu kiyinza okuvaamu abantu abalala abatalina lukusa okuyingira mu akaawunti n`okufiirwa oba okubbibwa kw`Ebyobugagga bya Digito ne/oba ssente ezeekuusa ku akaawunti yo, omuli n`engeri z`okusasula ezigyekuusaako. Ovunaanyizibwa nga ggwe ssekinnoomu okukuuma endagiriro ya email yo, ennamba y`essimu n`obubaka obulala obw`okukuwuliza nga biziddwa buggya mu bikwata ku akaawunti yo okusobola okusigala ng`ofuna ebimanyiso oba obubagulizo bwe tuyinza okukuweereza. Tokkirizanga kuyingira mu akaawunti yo ng`oli mu kifo eky`ewala oba okugabana sikuliini ya kompyuta yo n`omuntu omulala bw`oba omaze okuyingira mu akaawunti yo. Tetuvunaanibwa ku kufiirizibwa kwonna kw`oyinza kufuna olw`okutaataganyizibwa kw`ebyo by`okozesa okuyingira mu akaawunti yo nga si nsobi ya Paxful ne/oba okulemererwa kwo okugoberera oba okukola ku bimanyiso oba obubagulizo bwe tuyinza okukusindikira.\nOkusobola okukozesa Empeereza zaffe oyinza okwetaagibwa okutuukiriza obuvunaanyizibwa bw`amateeka g`ensi yo ne/oba essaza mw`obeera. Bw`okkiriza obukalu obuli mu Ndagaano eno, oba okakasa nti wekebezze amateeka g`ekitundu kyo n`ebifugiso era nti omanyi, era otuukiriza, obuvunaanyizibwa obw`engeri eyo era bwonna. Olw`okutangirwa kw`amateeka oba ebifugiso,tulina ebitundu we tutatuusa Mpeereza yaffe. Bw`okkiriza obukalu obuli mu Ndagaano eno, oba okakasa nti toli mutuuze oba tofugibwa mateeka na bifugiso bya bitundu ebyo.\nTuyinza obutasobola kutuusa Mpeereza zonna mu butale n`amatwale gonna era tuyinza okukugira oba okuziyiza okukozesa empeereza zonna oba ezimu ku zo mu matwale agamu, ("Amatwale Agakugiddwa"). Mu kiseera kino, Amatwale Agakugiddwa mulimu ago aganokoddwayo mu "Lukalala lw`Ensi Ezaawerebwa", n` Amasaza ga Washington ne New York. Ekirala, Empeereza ezeekuusa ku ssente z`oku mutimbagano teziriiwo, mu Tether (USDT), eri abakozesa ababeera mu Ssaza ly`e Texas. Togezaako kukozesa Mpeereza zaffe bw`oba osangibwa mu limu ku Matwale Agakugiddwa. Toteekeddwa kugezaako kwebalama bukugire bwonna obuteereddwawo okuyita ku Mpeereza, okugeza nga okubuzaabuza endagiriro yo eya IP oba okuwaayo obubaka obutali butuufu obukwata ku kifo gy`obeera.\nOBUYINZA, OKUTAAWULUZA & OKUYABULUZIBWAMU\nEndagaano eno n`enkozesa yo ey`Ekibanja n`Empeereza bijja kufugibwa era bitaputibwe okusinziira ku ssaza lya Delaware, awatali kufa ku nnono za kukontana kw`amateeka.\nOkutaawuluza. Ggwe ne Paxful mukkiriziganya nti okwemulugunya kwonna okuva ku oba okwekuusa ku Ndagaano eno oba Empeereza, zijja kugonjoolwanga mu kutaawuluza okusiba, ku mutendera gwa ssekinnoomu, nga bwe kirambikiddwa mu ku mateeka ag`Ekibiina kya America Ekitaawuluzi agataawulula okwemulugunya okwekuusa ku bakozesa ebintu (agasangibwa ku https://www.adr.org/rules). Okwesigama ku buyinza obukwata ku byetaago, abakozesa abavunaana (abantu ng`obugulanyi bwabwe bugendereddemu kukozesebwa ku bwabwe, famire, oba mu maka) bayinza okulondawo okuwaaba mu kkooti ento ez`okubitundu byabwe ezikola ku kuvunaana okutonotono mu kifo ky`okutaawulula kasita ensonga zaabwe ziba nga zisigadde mu kkooti ezivunaana entono era nga zikwata ku nkola ya muntu ssekinnoomu (atayimiriddewo ku lwa balala oba atakiikiridde).\nOKULEKAYO OKUWAABA KU LW`EKIBINJA: MU MBEERA EKKIRIZIBWA MU MATEEKA, OKUWAABA KWONNA KUJJA KULEETEBWANGA MUNTU SSEKINNOOMU, SO SI NG`OMUWAABI OBA MMEMBA W`EKIBINJA MU KIBINJA KYONNA EKISUUBIRIZIBWA, EKIKOLWA EKYAWAMU, OBA OKUKIIKIRIRWA MU MUSANGO (OKUTWALIZA AWAMU "OKULEKAYO OKUWAABA KU LW`EKIBINJA"). OMUTAAWULUZI AYINZA OBUTAKOLA KU KUWAABA KW`ABANTU ABASUKKA MU OMU OBA OKWENYIGIRA MU KUTAAWULULA OKW`EKIBINJA KWONNA. OKKAANYA NTI, OKUKKIRIZA OBUKALU BUNO, GGWE NE PAXFUL MWEMBI MUSAZAAMU EDDEMBE LY`OKUWOZESEBWA MU MATEEKA ERA MWEGGYAKO EDDEMBE OKWETABA MU KUWAABIRA PAXFUL KU LW`EKIBINJA.\nEtteeka ly`Okutaawuluza ery`Ekitundu, 9 U.S.C. §§ 1-16, likola mu bujjuvu ku kutaawuluza. Okutaawuluza kujja kukolebwa omutaawuluzi omu, atalina kyekubiira era kujja kubaawo mu Ssaza lya Delaware, oba ekifo ekirala ekikkaanyiziddwako, mu lulimi Olungereza. Omutaawuluzi ayinza okuwa ensala ne kkooti ey`ebyamateeka gye yandiwadde, omuli ebisale by`omuwolereza nga bikkirizibwa bu mateeka, era okusalawo ku kutaawulula kuyinza okutwalibwa ng`ensala era ne kuteekebwa mu nkola mu kkooti y`amateeka yonna. Ng`osabye, okuwulirizibwa kuyinza okukolebwa mu buliwo oba ku ssimu era omutaawuluzi ayinza okubasalirawo ku kuwaayo n`okuteesa mu bufunze awatali mu lwatu. Oluuyi olukwasaganya ebikolebwa okusobola okuteekesa mu nkola Endagaano eno lukakatibwako okusasula n`ebisale by`omuwolereza.\nSinga omutaawuluzi (abataawuluzi) oba akuliramu aby`okutaawuluza akubigika ebisale by`okuwaaba oba ebisale ebirala eby`okuddukanya ensonga zo, tujja kukuddiza ssente zo, ng`otaddemu okusaba, ebisale byonna ebinaaba biyise mu ebyo bye wandisasudde ng`otutte omusango mu kkooti z`amateeka. Era tujja kusasula ebisale ebirala oba okusasula singa kiba kyetaagisa okusinziira ku nsalawo y`amateeka g`oyo akulira okutaawulula oba amateeka agakwata kw`ekyo. Okuggyako ebiyinza okuddirira, buli luuyi lujja kuvunaanyizibwa ku bisale ebirala byonna oba emiwendo, gyonna oluuyi olwo bye luyinza okusaasanya, nga ebisale by`omuwolereza.\nSinga ekitundu kyonna eky`Endagaano eno kitwalibwa omutaawuluzi yenna oba kkooti y`amateeka eya United States okubeera ekikyamu oba ekitateekeka mu nkola kyonna awamu oba akatundu k`akyo, obutuufu oba okuteeka mu nkola ebitundu ebirala eby`obukalu n`obukwakkulizo buno tebijja kukosebwa. Emitwe gyonna egiri mu Ndagaano eno gigenderera kutegeeza kwokka era si butundu bwa kuteeka mu nkola obw`Endagaano eno.\nENKOLA YA TWEKISIZE & EBYOKWERINDA\nTufuba okukola buli kisoboka okukuuma ebikukwatako ng`omuntu. Wabula, tetusobola kweyama bukuumi ku bubaka bwonna bwoyasanguza ku mutimbagano. Okkiriza obulabe obwetondeke ku byokwerinda obw`okuwaayo obubaka n`okukolera ku mutimbagano ng`oyita ku Yintanenti era tojja kutuvunaana ku kumenya bya kwerinda okuggyako nga kivudde ku bulagajjavu bwaffe.\nMwattu kebera sitaatimenti yaffe eya twekisize entongole ku: https://paxful.com/privacy.\nEMPEEREZA ZIWEEBWA OKUSINZIIRA KU "NGA BWEKIRI" ERA "NGA BWEKIRIWO" AWATALI MISINGO GYONNA, KUKIIKIRIRWA OBA OKUGUMYA, MU BIGAMBO, MU KUTEEBEREZEBWA OBA MU MATEEKA GA GAVUMENTI. MU MBEERA ESINGAYO EKKIRIZIBWA MU KUKWASISA AMATEEKA, PAXFUL TEVUNAANYIZIBWA N`AKATONO KUKAKASA BWA NNANNYINI, OBULUNGI BW`EBYAMAGUZI, OKUTUUKIRA KU KIGENDERERWA KY`ABYO NE/OBA OBUTAMENYA MATEEKA. PAXFUL TEKIYIMIRIRAMU YADDE OKUKAKASA NTI OKUYINGIRA KU MUTIMBAGANO, EKITUNDU KYONNA KU MPEEREZA, OBA EBINTU BYONNA EBIRIMU, BIJJA KUSIGALA NGA BIGENDA MU MAASO, AWATALI KUTAATAAGANYIZIBWA, MU BUDDE, OBA NGA TEMULI NSOBI. PAXFUL TEVUNAANYIZIBWA KU KUTAATAAGANYIZIBWA KWONNA OBA OKUFIIRIZIBWA OMUKOZESA KW`AYINZA OKUFUNA. KAAKANO OKKAANYA NTI ERA OKKIRIZA NTI TOSINZIDDE KU SITAATIMENTI NDALA YONNA OBA ENTEGEERA, MU BUWANDIIKE OBA MU KWOGERA, OLW`OKUKOZESA N`OKUFUNA EMPEEREZA N`EKIBANJA. NG`OGGYEEKO EBYO, KAAKANO OKKIRIZA ERA OKKAANYA N`OBULABE OBW`ENJAWULO OBWETONDEKE OBULI MU KUKOZESA SSENTE ZA DIGITO OMULI NAYE NGA SI BYE BYOKKA OKULEMERERWA KW`EBYUMA, OBUZIBU MU SOFUTIWEYA, OKULEMERERWA KWA YINTANEETI, SOFUTIWEYA OMUKYAMU, OKUTAATAAGANYIZIBWA OKULEETEBWA EBINTU EBIRALA NE KIREETAWO OKUFIIRIZIBWA OBA OBUTASOBOLA KUYINGIRA MU AKAAWUNTI YO OBA WALETI, N`EBIRALA EBIKWATA KU BUBAKA BW`OMUKOZESA, SERVER OKULEMERERWA OBA OKUFIIRWA OBUBAKA. OKKIRIZA ERA OKKAANYA NTI PAXFUL TEJJA KUVUNAANYIZIBWA KU KULEMEREWA MU BYA MPULIZIGANYA, OKUTAATAAGANYIZIBWA, ENSOBI, OKUBUZAABUZA OBA OKULWISIBWA KW`OYINZA OKUFUNA NG`OKOZESA EMPEEREZA, MU NGERI YONNA GYE BIREETEDDWAMU.\nTEWALI MBEERA YONNA, PAXFUL, ABANYWANYI BAAYO, N`ABATUUSA OBUWEEREZA, OBA ABAMU KU B`OFIISA BAAYO, BA DAYIREKITA, ABASIGIRE, ABAKOZI, ABAWABUZI, ABEEBUZIBWAKO EBY`EKIKUGU, OBA ABAGIKIIKIRIRA, LWE BANAAVUNANYIZIBWA KU (A) MUWENDO GWONNA OGUSUKKA OMUGATTE GW`EBISALE GW`OSASULIDDE OBUWEEREZA OBULINA OKULEETAWO EKIKOLEBWA MU MYEZI KKUMINEEBIRI (12) NG`OKUFIIRIZIBWA TEKUNNABAAWO OBA (B) OKUFIIRIZIBWA KWONNA MU MAGOBA, OKWEVEEERA MU MUWENDO OBA MU MIKISA GY`EMIRIMU, OKUFIIRIZIBWA KWONNA, OKWONOONA, OBULYAKE OBA OKUFULUMYA EBYAMA OBA EBINTU EBIRALA BYONNA EBITAKWATIBWAKO OBA EMBEERA YONNA EY`ENJAWULO, EGWAWO, ETAKUKWATAKO BUTEREEVU, NGA TEKWATWAKO, OBA OBULABE OBUVAAMU, OBA NGA BUSINZIDDE KU NDAGAANO, EMISANGO, OBULAGAJJAVU, OKUVUNAANYIZIBWA OKUKAKALI, OBA EKIRALA, EBIVAAMU OBA EBYEKUUSA KU KUKOZESA EMIKUTU OBA OBUWEEREZA EBIKKIRIZIBWA OBA EBITAKKIRIZIBWA, OBA ENDAGAANO ENO, NE BWE KIBA NGA OMUKIISE WA PAXFUL AKKIRIZIBWA MU MATEEKA ATEGEEZEDDWAKO OBA NGA YAKIMANYAAKO OBA NGA YALINA OKUMANYA KU BULABE OBUYINZA OKUBA MU KUFIIRIZIBWA OKWO, NGA TOFUDDEEYO NTI OKULEMERERWA KU BYAKKAANYIZIBWAKO, OBA OKUGONJOOLA OKULALA KWONNA OKW`ENSONGA, OKUGGYAKO NGA KKOOTI EKOZE OKUSALAWO NTI OKUFIIRIZIBWA OKWO KWAVA KU BULAGAJJAVU BWA PAXFUL OBUSUSSE, OBUFERE, OKWEYISA OBUBI MU BUGENDEREVU, OBA OKUMENYA AMATEEKA MU BUGENDEREVU. OBUYINZA OBUMU TEBUKUSOBOZESA KUGGYAMU OBA OKUKUGIRA EMBEERA OBA EBIVA MU KUFIIRIZIBWA , NOOLWEKYO OKUKUGIRA OKWO KUYINZA OBUTAKUKWATAKO.\nTetulina bwa nnannyini oba okufuga emitendera gya sofutiweya addukanya enkola y`Ebyobugagga bya Digito. Okutwaliza awamu, emitendera gino egiddukanya miggule eri buli muntu, era omuntu yenna asobola okugikozesa, okukoppa, okukyusaamu, oba okugigaba. Tetutwala buvunaanyizibwa ku nkola y`emitendera gino era tetusobola kukuwa bweyamo ku nkola oba ebyokwerinda by`enkola z`omuyungiro. Mu bufunze, emitendera egiddukanya giyinza okukolebwako enkyukakyuka ez`embagirawo mu mateeka agaddukanya (omuli, “ebyozeemu”). Enkyukakyuka ng`ezo mu bikozesebwa ziyinza okukosa ennyo okubaawo, omuwendo, okukola ne/oba erinnya lya ssente za digito ezo. Paxful tefuga ngereka ya budde na nfaanana ya bintu bino ebikola enkyukakyuka ezo. Buvunaanyizibwa bwo okulaba nti omanya ku nkyukakyuka ezijja era mu bwegendereza otwale obubaka obuli mu lukale n`obubaka obukuweebwa Paxful mu kusalawo oba nga ogenda mu maaso okukozesa Empeereza. Mu mbeera nga waliwo enkyukakyuka mu nkola, Paxful yeesigaliza obuyinza okukola ekisoboka nga bwe kiba kyetaagisizza okuwa obukuumi n`okutaasa ebikolebwa ku kibanja ky`ayo, omuli n`okuyimiriza ebikolebwa nga byekuusa ku ssente za digito ezikwatibwako, n`emitendera emirala egyetaagisa. Paxful ejja kukola ekisaanidde okukuwa ekimanyiso ku kaweefube waayo ku nkyukakyuka z`ebikozesebwa zino; wabula, enkyukakyuka zino tetuzirinaako buyinza era ziyinza okubaawo nga Paxful temanyisiddwa. Okwanukula kwaffe ku nkyukakyuka zino mu bikozesebwa akolebwako mu buyinza bwaffe ffekka era mulimu n`okusalawo obutawagira biwayi bipya oba ebikolwa ebirala. Okyatula era okkiriza obulabe obuli mu nkyukakyuka z`ebikozesebwa ku mitendera gy`Ebyobugagga bya Digito era okkiriziganya nti PAxful tevunaanyizibwa ku nkyukakyuka ezo mu bikozesebwa era tevunaanyizibwa ku kufiirizibwa kwonna mu muwendo kw`oyinza okusanga nga kuva ku nkyukakyuka ng`ezo mu mateeka agakola. Oyatula era okkiriza nti Paxful erina obuyinza obw`enkomeredde okusalawo ku kwanukula kwayo ku nkyukakyuka yonna mu nzirukanya y`emirimu era nti tetuvunaanyizibwa kukuyambako singa oba okozesa ekika kya ssente ekitakkirizibwa oba emitendera egitakkirizibwa.\nNg`okozesa Empeereza zaffe, osobola okulaba ebintu oba okweyambisa Empeereza ezikutuusibwako abalala, omuli hyperlinks ezikutwala ku bibanja n`empeereza zaabwe (“3tu ebintu by`abalala”). Tetukakasa, okutwala oba okufuga obubaka bw`abantu ab`o 3tu era tetujja kuvunaanwa oba kuvunaanyizibwa ku bintu by`abantu ab`o 3tu mu ngeri yonna. Ekirala, enkolagana yo oba okuwuliziganya kwo n`abantu abalala kiri wakati wo nabo. Tetuvunanwa oba okuvunaanyizibwa ku kufiirizibwa kwonna oba okwonooneka kw`engeri yonna kw`ofuna olw`enkolaga eyo era kimanye nti enkozesa yo ey`ebintu by`abantu ab`o 3tu n`okutabagana nabo, byonna obikola ku lulwo ng`omuntu.\nOlw`okwewala okutankanibwa, Paxful tewa magezi ku bya kusiga nsimbi, ebyemisolo oba ebyamateeka. Paxful teyawandiisibwa na Kakiiko ka U.S. ak`Emisingo n`Okuwaanyisa era tewa mpeereza ya misingo oba amagezi ku by`okusiga ensimbi. Obugulanyi bwonna obukolebwa mu Katale kaffe bukolebwa ku musingi gwa muntu-k-muntu wakati w`Omutunzi n`Omuguzi era buvunaanyizibwa bwo okusalawo oba okusiga ensimbi kwonna, engeri y`okusigamu ensimbi oba obugulanyi obubyekuusaako ddala by`osaanidde okukola okusinziira ku biruubiriwa byo ng`omuntu mu by`okusiga ensimbi, embeera mu byenfuna, n`obusobozi okugumiikiriza akabi akayinza okuvaamu. Olina okwebuuza ku muwabuzi wo mu byamateeka oba ebyemisolo ku mbeera yo. Akadde konna, tuyinza okuwa obubaka obusomesa ebikwata ku mukutu gwaffe n`ebyamaguzi, okusobola okuyamba abakozesa okwongera okuyiga ku bikwata ku Mpeereza zaffe. Obubaka buyinza okubaamu, naye nga si bye bwokka, ebiteekebwayo blog, ebiwandiiko, linki ezigenda ku bintu by`abantu ab`o 3tu, amawulire nga bwe gabaawo, emisomo ne viidiyo. Obubaka obuweebwa ku Kibanja oba ebibanja by`abantu abalala tebuliimu magezi ga bya kusiga nsimbi, bya nfuna, ba busuubuzi amagezi amalala gonna, era tolina kutwala bintu by`osanga ku Mutimbagano nga amagezi ago. Nga tonnaba kusalawo kugula, kutunda oba okutereka Ekyobugagga kyonna ekya Digito, olina okusooka okukola okunoonyereza okukwo n`okwebuuza ku bawabuzi bo mu byenfuna olwo n`osalawo ku by`okusiga ensimbi. Paxful tejja kuvunaanyizibwa ku kusalawo kw`okola okugula, okutunda oba okutereka Ebyobugagga bya Digito ng`osinziira ku bubaka obukuweebwa Paxful.\nOkkiriziganya nti tetuvunaanyizibwa ku kukyukakyuka kw`ebbeeyi y`Ebyobugagga ebya Digito. Mu mbeera ng`akatale kataataaganyiziddwa oba Okufiirizibwa okuva ku Bibamba (nga bwe kinnyonnyoddwa mu Kawaayiro 17), tuyinza okukola ekimu oba okusingawo ku bino wammanga: (a) okuyimiriza okufuna Empeereza; oba (b) okukulemesa okumaliriza ekikolwa kyonna okuyita ku Mpeereza. Tetujja kuvunaanyizibwa ku ku kufiirizibwa kwonna kw`onaafuna nga kuva ku bikolwa ng`ebyo. Oluvannyuma lw`embeera ng`eyo, ng`Empeereza ziziddwako, okkaanya nti emiwendo egiri ku katale giyinza okwawukana ennyo okuva kw`egyo egyaliwo ng`embeera ng`ezo tezinnabaawo.\nTetuwa bweyamu nti Ekibanja, oba server ekiteekako, tebirina biwuka oba nsobi, nti ebirimu bituufu, nti tebitaataaganyizibwe, oba nti ensobi zijja kutereezebwa. Tetujja kuvunanwa oba kuvunaanyizibwa gy`oli olw`okufiirizibwa okw`engeri yonna, okuva ku bikolwa by`okoze, oba by`okoze nga weesigamye ku bikozesebwa, oba obubaka, ebiri ku Kibanja.\nOKWEJJEEREZA KWA PAXFUL & OBUZIBIZI\nBw`obeera n`okwemulugunya n`omu ku bakozesa b`Empeereza zaffe oba okusingawo, wejjeereza Paxful, banywanyi baayo, n`abawa empeereza, na buli omu ku oba ba ofiisa baayo, ba dayirekita, abakozi, abasigire, n`abagikiikirira, eri okuvunaana, amabanja n`okufiirizibwa (ebyaddala n`ebivaamu) ebyengeri n`ekikula kyonna ebiva mu oba mu ngeri yonna eyeekuusa ku nkayaana ng`ezo. Okkiriza okuzibira n`obutakosa Paxful, abanywanyi baayo, na buli omu ku ba ofiisa baayo, ba dayirekita, abakozi, abasigire n`abagikiikirira, ng`obavunaana oba okubabanja (omuli ebisale by`omuwolereza, n`okutanzibwa kwonna, ebisale oba ebibonerezo ebiweebwa ekitongole ekifuzi kyonna) ebiva ku oba ebyekuusa ku kumenya kwo okw`Endagaano eno oba ggwe okumenya etteeka lyonna, ekiragiro oba ekifugiso, oba eddembe ly`omuntu omulala yenna.\nOBUGULANYI KU KATALE KA PAXFUL\nEkibanja kikkiriza abakozesa okusaba ebivuganyo okusobola okugula oba okutunda Ebyobugagga bya Digito.\nOmukozesa bwatandikawo obugulanyi okugula oba okutunda Ebyobugagga bya Digito, obugulanyi butuukirizibwa okusinziira ku Ndagaano eno n`obukalu obwongerezebwako, bwe bubaawo, nga bulambuluddwa omukozesa oba banne b`omukozesa. Okuluŋŋamya okw`omutendera-ku-mutendera ku ngeri y`okugula n`okutunda Ebyobugagga ebya Digito mu Katale ka Paxful okusobola okusangibwa ku https://paxful.com/support/en-us/categories/360000409494-How-to-Buy-and-Sell.\nObukalu obwawamu buno bukola ku buli bugulanyi obunnyonnyoddwa wammanga:\nOkugula Ebyobugagga bya Digito okuyita mu kusaba ekivuganyo.\nNg`ogula Ebyobugagga bya Digito mu Katale ka Paxful:\nTewali bisale ku Nsibo ya Paxful ng`ekitundu ku bugulanyi obusasulibwa Abaguzi ku Katale kaffe.\nEbivuganyo ebiva mu banywanyi ba Paxful birina obukalu n`obukwakkulizo obwabyo era buli kivuganyo kijja kwawukana mu bbeeyi y`okuwaanyisa, obwangu mu kuwaanyisa, obukalu n`obukwakkulizo obulala obuteekebwawo Omutunzi. Bw`okkiriza ekivuganyo ky`Omutunzi oba okkiriza okusibibwa obukalu n`obukwakkulizo bw`ekivuganyo ekyo. Obukalu n`obukwakkulizo obulagiddwa Omutunzi buba butuufu mu mbeera yonna okuggyako nga bukontana oba nga bumenya Endagaano eno, nga tebuli mu mateeka, tebusaanidde oba nga buzibu okugondera (nga bwe kiba kisaliddwawo Paxful mu buyinza bwayo obwenkomeredde), oba singa abakozesa bombi mu bugulanyi bakkaanya okukyusa mu bukalu n`obukwakkulizo bw`ekivuganyo ng`ekyo. BUVUNAANYIZIBWA BWO OKUSOMA N`OBWEGENDEREZA OBUKALU N`OBUKWAKKULIZO BW`OMUTUNZI KU KIVUGANYO ERA OBUGOBERERE NGA BWE BULI. SINGA TOGOBERERA BUKALU NA BUKWAKKULIZO BWA KIVUGANYO, OBUSASUZI BWO TEBUJJA KUKKIRIZIBWA. TOSASULANGA OKUGGYAKO NG`OGOBEREDDE OBUKALU BWONNA N`OBUKWAKKULIZO OBULAGIDDWA KU KIVUGANYO.SINGA OSASULA NGA TOGOBEREDDE BUKALU NA BUKWAKKULIZO, PAXFUL TEYINZA KUKUYAMBA MU NG`OKOLA KU KWEMULUGUNYA OKUSOBOLA OKUKOMYAWO SSENTE ZO.\nOkukakasa obusasuzi n`okuteekawo ebyokugoberera okusobola okusumulula Ebyobugagga bya Digito okuva mu Nsibo ya Paxful buvunaanyizibwa bwa Mutunzi yekka so si bwa Paxful. Singa Omutunzi takuweereza Byabugagga bya Digito ng`omaze okuggusa obulungi obukalu n`obukwakkulizo bw`Omutunzi, mangu ddala loopa ensonga eno ng`oyita ku ppeesa ly`okwemulugunya eryateekebwawo mu kunyumya kw`obugulanyi obwo bwennyini. Abayambi ba Paxful bajja kwekenneenya era bagonjoole okwemulugunya. Emitendera gy`okugonjoola okwemulugunya gyongera okunnyonnyolwa wammanga mu "Katundu 8 - Okwemulugunya ku Bugulanyi Okuyita mu Mitendera gya Paxful Emigonjoozi." Bw`otagoberera mitendera gya kugonjoola kwemulugunya, Paxful tejja kusobola kukuyamba ku nsonga eno.\nOkutunda Ebyobugagga bya Digito\nBw`oba otunda Ebyobugagga bya Digito ku Katale ka Paxful:\nAbatunzi balina okukakasa n`okukola ku by`ensasula mu kiseera ekisaanidde, era mu kiseera nga bwe kiba kiragiddwa mu bukalu bw`ekivuganyo. Singa Omuguzi akusasula okusinziira ku bukalu bw`ekivuganyo, guba mulimu gwo era buvunaanyizibwa bwo okukakasa n`okukola ku by`ensasula mu bwangu olwo osumulule Ebyobugagga bya Digito okuva mu nsibo ya Paxful era obiweereze eri Omuguzi. Bw`otagoberera bya kugoberera ebiri ku kivuganyo, oyinza obutakkirizibwa kuddizibwa Byabugagga ebya Digito ebisibiddwa.\nNga ggwe Omutunzi okkiriza obubi bwonna n`okufiirizibwa olw`okumenya Endagaano eno okw`engeri yonna okuvudde ku kutunda Ebyobugagga bya Digito. Emisolo gyonna egirina okusasulibwa buvunaanyizibwa bwo. Paxful ekusalako ebisale nga ggwe Omutunzi w`Ebyobugagga bya Digito olw`okusibira Ebyobugagga bya Digito mu Nsibo ya Paxful ebiba birina okutundibwa. Okuggyako nga kisaliddwawo Paxful mu buyinza bwayo obw`enkomeredde, Paxful tejja kuddiza Mutunzi sente yonna olw`okufiirizibwa oba nga kizzeewo lwa kumenya Ndagaano eno, bukumpanya oba olw`ensonga endala era ebisale byaffe tebijja kukuddizibwa mu mbeera yonna.\nObusasuzi bwonna obufunibwa bulina okukolebwako era ne bukakasibwa nti bufuniddwa nga tonnasumulula Byabugagga bya Digito okuva mu Nsibo ya Paxful. Paxful tevunaanyizibwa ku kufiirizibwa kwo singa osumulula Ebyobugagga bya Digito mangu ng`okusasula tekukakasiddwa era ng`okufunye bulungi. Olina okuba ng`ogoberera bulungi era ng`oyanukula Omuguzi wo. Olina okuggyako ebivuganyo byonna ebitaliiko.\nOkulanga kwonna okw`ekibanja kyo eky`obwannannyini mu kanyomero konna ak`Akatale ka Paxful (okugeza nga ebikukwatako, obukalu bw`ebivuganyo oba okunyumya kw`obugulanyi) nga bijja kuyambako mu kugula oba okutunda Ebyobugagga bya Digito wabweru w`Empeereza za Paxful tekikkirizibwa n`akatono. Mu mbeera entono ddala, kikkirizibwa okugabana ekibanja kyo ekyaggulwawo ku lw`Omuguzi okusasulirwako okusobola okuggusa obugulanyi (kwe kugamba okukola ku debit/credit kaadi z`abantu abalala abeesigika) mu byokugoberera by`obugulanyi; kasita kiba nti okukozesa ebibanja by`ewabweru ebyo kitegeerekese bulungi mu bukalu bw`ebivuganyo era ebibanja ng`ebyo biyinza obutabaamu bulango bulala bwonna oba ebikwata ku kukuwuliza.\nPaxful n`Empeereza tebirina kakwate obwa okwekuusa ku newankubadde okuwagirwa oba okuvujjirirwa omuntu omulala yenna, omuli naye nga si bye byokka afulumya kaadi y`ekirabo yenna. Obubonero bw`ebyamaguzi obulondeddwa, amannya ga bizinensi, n`ebirambiso byonna bya bannannyini baabyo. Paxful n`Empeereza zaayo tebiwagirwa, tebivujjirirwa, tebirina kakwate oba okwekuusa mu ngeri yonna ne oba ku bannannyini abo.\nPaxful terina lukusa lwa kutunda kaadi za kirabo oba olukusa okutundira omufulumya wa kaadi z`ekirabo yenna. Kaadi z`ekirabo zonna z`ofuna okuva ku mukozesa okuyita ku Katale ka Paxful zifugibwa obukalu n`obukwakkulizo bw`omusuubuzi oyo agirinako obuyinza okugisuubuza (“Afulumya”). Paxful tevunaanyizibwa ku bikolwa oba okwerabira kw`Omufulumya (Abafulumya), oba ebisale byonna, ennaku z`omwezi lwe biggwako, ebibonerezo, oba obukalu n`obukwakkulizo obwekuusa ku Mukozi wa kaadi y`ekirabo by`ofuna nga weeyambisa Akatale ka Paxful. Okufuna kaadi y`ekirabo okuva ku mukozesa, okkaanya nti osomye obukalu n`obukwakkulizo bwa kaadi y`ekirabo, era okakasa Paxful nti ogwanira okukozesa kaadi z`ebirabo ezo mu bukalu n`obukwakkulizo bw`Afulumya kaadi y`ekirabo, oba mu mateeka agakola.\nOKUKOLA OBWA BBULOOKA OBA OKUDDAMU OKUTUNDA KAADI Z`EKIRABO TEKIKKIRIZIBWA N`AKATONO KU KIBANJA N`AKATALE KAFFE. OLINA OKUBA NGA GGWE NNANNYINI WA KAADI Y`EKIRABO OMUTUUFU ERA OLW`OSABA KWA PAXFUL OKKIRIZA OKUWA PAXFUL OBUKAKAFU BW`OBWANNANYINI OBUTUUFU OBWA KAADI Y`EKIRABO (NGA ALISIITI). PAXFUL TEVUNAANA, TEKIIKIRIRA OBA OKWEYAMU NTI ENGERI Z`OKUSASULA EZ`OMULALA KU KIBANJA ZIKKIRIZA OBUGULANYI OBUYISIBWA KU MPEEREZA YA PAXFUL, OBA NTI ENGERI Z`OKUSASULA EZ`ABALALA KU KIBANJA KYAFFE ZIWAGIRA OBA ZIWAGIRWA EMPEEREZA ZAFFE. TOLINA KUKOZESA NGERI ZA KUSASULA EZ`ABALALA NG`EZO NG`OKOZESA PAXFUL SINGA ABALALA ABO TEBAZIKKIRIZA\nOVUNAANYIZIBWA MU BUJJUVU OKUGOBERERA AMATEEKA GONNA N`EBIFUGISO BY`EKITUNDU (EBITUNDU) OBUGULANYI BWO GYE BUKOLERWA.\nObugulanyi bwonna bulina kukolerwa ku Paxful. Okufulumya obugulanyi wabweru w`ekibanja kya Paxful oba okuwaanyisaganya ebikwata ku kukuwuliza tekikkirizibwa n`akatono.\nOkukugirwa mu Kusindika. Tuyinza, mu buyinza bwaffe obwenkomeredde, okuteekawo ekkomo oba okukugira ku bunene, ekika, oba engeri yonna eteeseddwa ey`okusindika obugulanyi, ekkomo okugeza ku mugatte gw`omuwendo gw`Ebyobugagga bya Digito ebiyinza okuteekebwayo nga okutundibwa.\nTewali Bweyamu. Paxful tekuwa bweyamu nti ojja kusobola okutunda Ebyobugagga bya Digito ku Katale kaayo.Ekikolwa ky`okugula oba okutunda Ebyobugagga bya Digito ng`oyita ku Katale ka Paxful tekitegeeza nti ojja kusobola okugula oba okutunda Ebyobugagga bya Digito ku Katale mu biseera ebijja.\nEnkolagana. Tewali kintu mu Ndagaano eno kigendereddwamu oba ekinaatondawo enkolagana, okukolera emirimu awamu, busigire, kwebuuzibwako oba buyima, wakati wo ne Paxful okuggyako okuwaŋŋana ekitiibwa ng`abakozi b`emirimu abeetengeredde\nObutuufu bw`Obubaka. Okiikirira era okakasa nti obubaka bwonna bw`owaayo okuyita mu Mpeereza butuufu era bujjuvu. Okkiriza era okkaanya nti Paxful tevunaanyizibwa ku nsobi zonna oba okulekayo kw`okola nga kwekuusa ku bugulanyi bwonna obutandikiddwawo okuyitira mu Mpeereza, okugeza, singa okolamu ensobi ng`owandiika endagiriro ya Waleti oba n`owaayo obubaka obukyamu. Tukukubiriza nnyo okwekebejja n`obwegendereza ebikwata ku bugulanyi bwo nga tonnaba kubuggusa ng`oyita mu Mpeereza.\nTewali Kusazaamu oba Okutereezaamu; Ebikolebwa mu Waleti. Singa ebikwata ku bugulanyi biba biweereddwayo mu muyungiro gwa ssente za digito okuyita mu Mpeereza, Paxful teyinza kukuyambako mu kusazaamu oba kutereezaamu mu bugulanyi bwo. Paxful terina buyinza ku muyungiro gwa ssente za digito era terina busobozi kuyambako mu kusaba kw`okusazaamu oba okutereezaamu kwonna. Paxful tetereka oba okukuuma Byabugagga bya Digito byonna ebisibiddwa. Ebyobugagga bya Digito bikuumibwa ku miyungiro gyabyo oba mu tterekero ery`awamu. Obugulanyi bwa ssente za digito bwonna bukolerwa mu muyungiro gwa ssente za digito gwennyini, wabula si ku Paxful. Tewali bukakafu nti obugulanyi bunaakolebwa ku muyungiro gwa ssente za digito. Paxful yeesigaliza obuyinza okugaana okukola ku bugulanyi bwe kiba kyetaagisa okusinziira ku mateeka oba bwe tukizuula nti obugulanyi buyinza okuba nga bumenya obukalu n`obukwakkulizo obuli mu Ndagaano eno. Kaakano okkiriza era okkaanya nti ovunaanyizibwa mu bujjuvu ku byonna ebikolebwa mu waleti yo era okkiriza akabi konna akali mu kuyingira mu waleti yo oba nga okkiriza oba nga tokkirizza, mu ngeri yonna ekkirizibwa mu mateeka.\nEmisolo. Buvunaanyizibwa bwo okumanya misolo ki, singa gibaawo, egiteekebwa ku bugulanyi obwo bwoweereddeyo ebikwata ku bugulanyi ng`oyita mu Mpeereza, era buvunaanyizibwa bwo okuloopa n`okusasula omusolo omutuufu eri ekitongole ekisolooza emisolo. Okkiriziganya nti Paxful tevunaanyizibwa ku kusalawo oba nga emisolo giteekebwa ku bugulanyi bwo oba ssente za digito oba okukuŋŋaanya, okuloopa, okusoloolezaako oba okusasulira emisolo gyonna egiva mu bugulanyi bwonna obwa ssente za digito.\nObumanyifu bw`Omukozesa. Bwe weenyigira mu Bugulanyi, tukkiriza abakozesa abalala okuwaayo okuddibwamu kwabwe ku ngeri gye batabaganye naawe. Era tukkiriza abakozesa okuwaayo alipoota singa abakozesa balowooza nti wamenye Endagaano eno mu ngeri yonna. Alipoota zino za kyama, naye tuyinza okuzikozesa mu kwemulugunya nga bwe kirambikiddwa mu Katundu ak`o 8.\nEbyafaayo by`Obugulanyi. Oyinza okulaba ebyafaayo by`obugulanyi okuyita mu Akaawunti yo. Okiiriziganya nti okulemererwa kw`Empeereza okukuwa okukakasibwa ng`okwo tekijja kuleeta kyekubiira oba okusazaamu obukalu bw`obugulanyi ng`obwo.\nPaxful Pay. Paxful ewadde olukusa abasuubuzi abamu okukkiriza Paxful ng`engeri y`okusasulira okugula ebintu n`empeereza ku mutimbagano ("Abasuubuzi Abalina Olukusa"). Oyinza okusasula Omusuubuzi Alina Olukusa ng`olonda enkola ya "Paxful Pay" w`okeberera ebintu oba mu kiseera ky`okusasula. Paxful Pay ejja kukutwala ku Katale kaffe okusobola okulaba ebyobugagga bya Digito ebiri mu akaawunti yo oba okukuyunga ku Mutunzi. Singa ogula Ebyobugagga bya Digito okuva ku Mutunzi okuggusa obugulanyi, obukalu obuteekeddwa mu Kawaayiro 7.1 ak`Endagaano eno buggya kukola.\nEbyamaguzi by`Omusuubuzi. Paxful tevunaanyizibwa ku byamaguzi oba empeereza by`oyinza okugula ku Musuubuzi Alina Olukusa ng`okozesa akaawunti yo oba ekintu kya Paxful Pay. Singa ofuna obutakkaanya n`Omusuubuzi yenna Alina Olukusa, olina okubugonjoola buteerevu n`Omusuubuzi oyo Alina Olukusa.\nOkukomyawo, Okuddiza. Bw`ogula ekyamaguzi oba empeereza okuva ku mulala ng`okozesa Akaawunti yo, kiba kiwedde. Tetukola ku bya kuddiza oba kukomyawo. Omusuubuzi Eyakkirizibwa ayinza okukomyawo, okukuterekera ssente oba kaadi y`ekirabo nga bw`aba ayagadde era ng`enkola ye bweri.\nPaxful esala ebisale by`Empeereza, ebisale ebisaanira bijja kukulagibwa nga tonnaba kukozesa Buweereza bwonna obuliko ebisale. Laba “Ebisale bya Paxful” okumanya ebisingawo. Ebisale byaffe bisobola okukyuka era Paxful yeesigaliza obuyinza okukyusakyusaamu mu ngereka y`emiwendo n`ebisale akaseera konna.\nOKWEMULUGUNYA KU BUGULANYI OKUYITA MU NKOLA YA PAXFUL EY`OKUGONJOOLA OKWEMULUGUNYA.\nOkwemulugunya ku Bugulanyi. Ebiseera ebisinga, engeri esinga obwangu okugonjoola okwemulugunya ya Baguzi kwogerezeganya na Batunzi, okukolera awamu okusobola okumanya ekyabaddewo, era ne mutuuka ku nzikiriziganya. Omuguzi oba Omutunzi nga tebasobola kutuuka ku nzikiriziganya, ttiimu y`abayambi eya Paxful (“Obuyambi bwa Paxful”) esobola okuyamba. Enjuyi zombi ziyinza okutandikawo enkola y`okugonjoola okwemulugunya (“obugulanyi obwemulugunyizibwako” oba “okwemulugunya”) okusinziira ku bugulanyi. Obutakkaanya buyinza kutandikibwawo ku bugulanyi bwokka obulambiddwa Omuguzi nti busasuddwa mu bujjuvu. Obugulanyi obutalambiddwa nti busasuddwa Omuguzi, busaziddwamu Omuguzi, obwesazizzaamu bwokka olw`obudde obwategekebwa mu kivuganyo okuyitako , bwemulugunyizibwako dda era ne bugonjoolwa oba ng`Omutunzi yaweerezza Ebyobugagga bya Digito eri Omuguzi okutwaliza awamu tebusobola kwemulugunyizibwako, kuzzibwa mabega, oba okubukyusa.\nEmitendera gy`Okugonjoola Okwemulugunya. Wammanga gye mitendera Abayambi ba Paxful gye bayitamu singa wabaawo okwemulugunya.\nOsobola okutandikawo okwemulugunya ng`osoose kuyingira mu Akaawunti yo eya Paxful, n`oggulawo obugulanyi bw`oyagala okwemulugunyako era n`onyiga eppeesa lya "kwemulugunya". Eppeesa "ly`Okwemulugunya" lijja kweyoleka nti likola singa obugulanyi buba bulambiddwa nti busasuddwa Omuguzi mu bujjuvu. Singa otandikawo okwemulugunya, ojja kulondako ettuluba ly`okwemulugunya okuva ku by`okulondako ebikuweebwa era onnyonnyole ensonga ekuviiriddeko okwemulugunya.\nEbyokulondako ebikuweebwa olw`okunnyonnyola okwemulugunya kwo singa oba Mutunzi bye bino wammanga:\nOmusibi w`ebinusu (kwe kugamba Omuguzi atayanukula) – Omuguzi alambye obugulanyi nti busasuddwa mu bujjuvu, kyokka nga tayanukula era nga taliiko.\nEnsonga ku Kusasula – Omuguzi kwali era agezezzaako okusasula, naye waliwo ensonga ku kusasula.\nEndala – eky`okulondako ekitaliiko kkomo w`osobolera okunnyonnyola ensonga eyakuviiriddeko okwemulugunya. Omuguzi ajja kuba asobola okulaba okunnyonnyola kwo.\nEbyokulondako ebikuweebwa okunnyonnyola okwemulugunya kwo singa oba Muguzi bye bino wammanga:\nOmutunzi atayanukula – osasudde, naye Omutunzi nga tayanukula era nga taliiko.\nEnsonga ku kusasula – osasudde, naye Omutunzi agamba nti waliwo ensonga n`ensasula era n`agaana okuweereza Ebyobugaga bya Digito.\nEndala – ekyokulondako ekitaliiko kkomo w`osobola okunnyonnyola ensonga eyakuviiriddeko okwemulugunya. Omutunzi ajja kusobola okulaba okunnyonnyola kwo.\nSinga okwemulugunya kuba kuweereddwayo, Omuyambi wa Paxful ajja kutegeezako munno okuyita ku email n`okusindika obubaka okuyitira ku nkola y`okunyumya kw`obugulanyi eriwo ku lw`Abaguzi n`Abatunzi mu Katale okumubagulizaako nti waliwo muntu atandiseewo okwemulugunya. Singa obumu ku bugulanyi bwo buba bwemulugunyizibwako, Omuyambi wa Paxful ajja kukubuulira obugulanyi bwennyini obwemulugunyizibwako era n`ensonga lwaki.\nWekebejje okwemulugunya era onnyonnyole Omuyambi wa Paxful ekyabaddewo. Yongerezaako obujulizi bw`olina okukkaatiriza ky`onnyonnyodde, nga ekikakaso ky`okusasula, ekikakaso ky`obwannanyini oba ekikakasa nti osasuddwa oba tonnaba.\nOkwekebejja kwa Paxful\nObugulanyi obwemulugunyizibwako bujja kunoonyerezebwako Omuyambi wa Paxful, era okusalawo kujja kukolebwa okusinziira ku bujulizi obuweereddwayo enjuuyi zombi. Omuyambi wa Paxful agonjoola okwemulugunya ng`asengejja ensonga ez`enjawulo nga bwe zinnyonnyoddwa wansi mu Katundu ak`o 8.\nOkwekebejja Okwemulugunya. Mu kaseera k`okwekebejja okwemulugunya, Omuyambi wa Paxful ayinza okukuwa ebyokugoberera bye weetaaga okugoberera. Ebyokugoberera ebikuweebwa muyinza okubaamu okusabibwa okuwaayo obujulizi obw`ennyongereza, ng`okukakasa ID, ekikakaso ky`okusasula, ekifaananyi kyonna, eddoboozi, oba obujulizi bwa viidiyo, oba ekiwandiiko ekirala kyonna Paxful ky`eba erabye nti kya mugaso era nga kijja kukwetaagisa okuwaayo obujulizi mu kaseera akagere. Okulemererwa okugoberera ebyokugoberera kiyinza okukuleetera okumeggebwa okwemulugunya. Omuyambi wa Paxful ajja kussaawo ekimanyiso ku kusalawo kwayo ng`ayitira mu nkola y`okunyumya kw`obugulanyi eri mu Katale mu nnaku 30 ng`okwemulugunya kufuniddwa, naye mu mbeera ezimu ebbanga lino liyinza okuwanvuwako.\nObutayanukula. Bw`oba weenyigidde mu bugulanyi, kikulu nnyo osigale nga kw`oli era ng`ofunika okuviira ddala mu budde obugulanyi lwe butandika okutuusa lwe buggusibwa, lwe busazibwamu, oba okugonjoolwa. Kino kitegeeza nti oteekwa okuba ng`osobola okwanukula eri okusaba kw`Omuyambi wa Paxful mu bugulanyi obuba bwemulugunyizibwako mu kaseera akaba kakuweereddwa Omuyambi wa Paxful oba oyinza okutwaliba ng`atayanukula era okwemulugunya kuyinza okukumegga.\nOkuzzaayo ssente. Oluuyi olumu luyinza okuba mu kabi akalala okusinziira ku ngeri y`okusasula ekozeseddwa mu bugulanyi ne bwe kiba nti Paxful ng`egenda mu maaso n`okugonjoola okwemulugunya oluuyi olwo lwe lwasinze omusango. Enkola y`okugonjoola okwemulugunya eyateekebwawo mu ndagaano eno ya njawulo okuva ku kutangira kwonna Omuguzi oba Omutunzi kw`ayinza okuba nakwo okuyita mu ngeri y`okusasula eba ekozeseddwa mu bugulanyi. Paxful tekigikakatako kutandikawo oba kukwasaganya kuzzaayo ssente era tevunaanyizibwa singa oluuyi olumu lwekyusa, luzzaayo ssente, oba luwakanya obugulanyi okuyita mu nkola eruteereddwawo okuyita mu ngeri y`okusasula eba ekozeseddwa mu bugulanyi, omuli n`oluvannyuma lw`okuggalawo okwemulugunya.\nOkugonjoola Okwemulugunya. Obugulanyi obwemulugunyizibwako ebiseera ebisinga bugonjoolwa Omuyambi wa Paxful nga aweereza Ebyobugaga bya Digito ebiriko enkaayana eri Omuguzi oba Omutunzi eyeemulugunya ku bugulanyi singa okugonjoola okwemulugunya kuba kugguse.\nWammanga ze mbeera ezirondobeddwamu okukuwa ekifaananyi ku ngeri Paxful gy`eyinza okugonjoolamu okwemulugunya. Kino tekitegeeza nti olukalala luweddeyo. Eŋŋonjoola y`okwemulugunya kwonna ejja kwesigamizibwa ku nsonga entuufu ez`okwemulugunya n`obukakafu obuleeteddwa abakozesa.\nOmuyambi wa Paxful ayinza okugonjoola okwemulugunya awanguza Omuguzi singa waakiri akamu ku bukwakkulizo buno buba butuukiriziddwa:\nNg`Omuguzi asasudde okusinziira ku byokugoberera ebyasoose okuteekebwawo Omutunzi okusinziira ku bugulanyi bw`ekivuganyo era Omuguzi ng`awaddeyo obukakafu obumala nti asasudde okusinziira ku by`okugoberera bino. Kuba kumenya Ndagaano eno Omutunzi bw`agaana okuggusa obugulanyi singa Omuguzi aba atuukirizza obukalu n`obukwakkulizo bw`Omutunzi bwonna nga bwe buba bwalagiddwa mu kaseera Omuguzi we yakkiririzza era n`asasulira obugulanyi.\nNg`Omutunzi takyayanukula era nga tayanukudde kimala mu budde obugere obuba buteereddwawo Omuyambi wa Paxful.\nNg`asasuddwa muntu mulala mu bugulanyi oba ng`obusasuzi bukoleddwa ku akaawunti etali mpandiise mu mannya g`Omutunzi.\nOmuyambi wa Paxful ayinza okugonjoola okwemulugunya ng`awanguza Omutunzi singa akamu ku bukwakkulizo buno buba butuukiriziddwa:\nNg`Omuguzi tasasudde, tasasudde mu bujjuvu oba nga tasasudde ng`okusinziira ku byokugoberera ebyamuweereddwa Omutunzi nga bwekiri mu kivuganyo ky`obugulanyi.\nNg`obusasuzi obukoleddwa Omuguzi nga bukwatiddwa, buyimiriziddwa, bukaligiddwa envumbo oba nga bukomezeddwa agabirira empereeza y`okusasula oba akola ku kusasula. Kino kitwaliramu embeera ng`Omuguzi alina okuzzaayo ssente oba obusuubuzi obwemulugunyizibwako okuyita mu bbanka ye oba ekitongole ekifulumya kaadi y`okusasula.\nNg`Omuguzi takyayanukula era nga tayanukudde kimala mu budde obugere obuba buteereddwawo Omuyambi wa Paxful.\nNg`asasuddwa muntu mulala mu bugulanyi oba ng`obusasuzi bukoleddwa okuva ku akaawunti etali mpandiise mu mannya g`Omuguzi.\nSinga Omuguzi oba Omutunzi mu bugulanyi obwemulugunyizibwako awaayo obubaka obw`ekikumpanya oba ebiwandiiko ebicupule oba n`awaayiriza oba mu ngeri yonna n`akozesa obukodyo bw`okulimba, okwemulugunya kuyinza okugonjoolwa mbagirawo era omukozesa oyo n`ameggebwa era ne akaawunti ye eyinza okuyimirizibwa oba okusazibwamu ng`Omuyambi wa Paxful bw`aba asazeewo.\nMu mbeera ezimu nga enjuyi zombi tezituukirizza bukwakkulizo, oba mu ngeri endala ezitategeerekeka oba ezitasoboka kumanya luuyi ki olutuukirizza obukwakkulizo bw`okugonjoola okwemulugunya mu buyinza n`okusalawo kwa Paxful, Paxful eyinza okusalawo okugonjoola okwemulugunya ng`eyawuzaamu Ebyobugagga bya Digito ebiba bikaayanirwa n`ebigabanizibwa Omuguzi n`Omutunzi kyenkanyi oba mu kusiŋŋana.\nOkujulira. Singa olowooza nti Paxful temulungudde butakkaanya mu ngeri eri mu Ndagaano eno, olina eddembe okusaba okujulira. Okusaba okujulira, olina okututegeezaako mu bwangu mu buwandiike ng`owuliza abayambi ba kasitooma aba Paxful obutasukka nnaku 10 oluvannyuma lw`ekimanyiso ky`Omuyambi wa Paxful ku ngeri gy`akozeemu obulamuzi bwe era otuwe obubaka obumala ate mu bujjuvu era n`obujulizi obukkaatiriza ensonga yo gy`ojulirako. Okujulira kwo kulina okulambulula bulungi ensonga gy`osinziirako okulowooza nti Paxful yagonjodde mu bukyamu okwemulugunya okusinziira ku bukalu bw`Endagaano eno era oweeyo n`obujulizi ku kusalawo okukyamu okwo.\nMwattu jjukira nti oba mu kaseera k`okwemulugunya oba mu mbeera endala ng`okozesa Empeereza yaffe, kikukakatako okusigala n`goli mukkakkamu era ng`ossa ekitiibwa mu bakozesa abalala n`Abayambi ba Paxful. Laba okutwaliza awamu, "Akatundu 13 - Enkozesa Etakkirizibwa".\nAkamalirizo. Okkaanya era okkiriza nti okusalawo kwa Paxful ku kwemulugunya kwa nkomeredde, kwe kusembayo era kusiba nga bwe kirambuluddwa mu Ndagaano eno. Paxful tejja tevunaanyizibwa eri Omuguzi oba Omutunzi olw`okusalawo kuno.\nEBISALE BY`OKUKOZESA EMPEEREZA ZA PAXFUL\nOkuteekawo waleti kya bwereere. Paxful esala ebisale olw`Empeereza, ebisale ebituukirako bijja kukulagibwa nga tonnaba kukozesa Mpeereza zisasulirwa bisale. Laba “Ebisale bya Paxful” okumanya ebisingawo. Ebisale byaffe bisobola okukyuka era Paxful yeesigaliza obuyinza okukyusakyusaamu mu ngereka y`emiwendo n`ebisale akaseera konna.\nTEWALI LUKUSA KUSAZAAMU MPEEREZA OBA EBISALE BY`OKUTEEKAKO EBIVUGANYO\nSinga okozesa Empeereza esasuza ebisale, oba n`otandikawo obugulanyi obuliko ebisale by`okukakasa okuyita mu Mpeereza, ojja kuba tosaana kuddizibwa ssente oba okusasulibwa bw`oba okakasizza nti oyagala kweyongerayo n`Empeereza oba obugulanyi.\nMu buyinza bwaffe, tuyinza awatali kukuggyako bisale, nga tusoose oba nga tetusoose kukumanyisa era akaseera konna, okukyusa oba okuyimiriza, ekitundu kyonna eky`Empeereza zaffe okumala akaseera akagere oba olubeerera.\nOKUYIMIRIZA OBA OKUSAZAAMU EMPEEREZA & AKAAWUNTI; OKUKUKUGIRA OKUGENDA KU WALETI YO\nMu buyinza bwaffe obwenkomeredde tuyinza, mbagirawo awatali kusooka kukumanyisa: (a) okuyimiriza, okukugira oba okusazaamu obusobozi bwo okufuna ezimu ku oba empeereza zaffe zonna (omuli n`okukugirwa okuyingira mu Waleti yo), ne/oba (b) okuggyako oba okusazaamu akaawunti yo singa: (i) tuba tusabiddwa amateeka, semanisi entuufu, ekiragiro kya kkooti, oba ekiragiro kya gavumenti; (ii) tukuteebereza nti olina oba oyinza okweyisa mu ngeri emenya Endagaano eno; (iii) okukozesa akaawunti yo kisinziira ku musango ogutannaggwa, okunoonyerezebwako, oba omusango gwa gavumenti ogugenda mu maaso ne/oba ne tulowooza nti waliwo akabi ak`amaanyi mu mateeka oba obutagoberera bifugiso ebyekuusa ku bikolebwa ku akaawunti yo; (iv) bannaffe mu by`empeereza tebasobola kuwagira nkozesa yo; (v) okola ekikolwa kye tutwala okuba nti ogezaako kwebalama okukomwako n`emitendera gyaffe oba (vi) tulowooza nti kyetaaagisa okukikola okusobola ffe okwekuuma, abakozesa baffe, nga naawe mw`oli, oba abakozi baffe okwetangira obulabe oba okufiirizibwa. Singa tuteeka mu nkola eddembe lyaffe okukukugira oba okukugaana okufuna Empeereza, tujja kuba tetuvunaanyizibwa ku byonna ebiva mu kugaaana kwaffe okukuwa obusobozi okufuna Empeereza, omuli okulwisibwa kwonna, okwonoonerwa, oba okutaataaganyizibwa by`oyinza okusanga nga biva kw`ekyo.\nBwe tuyimiriza oba okuggalawo akaawunti yo, okuggyawo enkozesa yo ey`Empeereza ku lw`ensonga yonna, oba okukugirwa okuyingira mu Waleti yo, tujja kugezaako okukuwa ekimanyiso ku bikolwa byaffe okuggyako nga ekiragiro kya kkooti oba enkola endala eziri mu mateeka nga zitugaana okukuwa ekimanyiso ng`ekyo. OKKAANYA NTI OKUSALAWO KWAFFE OKUKOLA EBIKOLWA EBIMU, OMULI OKUKUGIRA OKUTUUKA KU, OKUYIMIRIZA, OBA OKUGGALAWO AKAAWUNTI YO OBA WALETI, OBA OLI AWO KISINZIDDE KU BUKWAKKULIZO BW`EBYAMA OBUKULU ENNYO NGA TUKWASAGANYA AKABI N`EMITENDERA GY`EBYOKWERINDA. OKKIRIZA NTI PAXFUL TEKIGIKAKATAKO KUKUTEGEEZA NKOLA Y`AYO EY`OKUKWASAGANYA AKABI N`EMITENDERA GY`EBYOKWERINDA. Mu mbeera nga tuyimirizza akaawunti yo oba nga tosobola kutuuka ku waleti yo, tujja kuggyawo okuyimirizibwa okwo amangu ddala nga bwe kisoboka singa ensonga z`okuyimirizibwa ziba tezikyaliwo, naye tekitukakatako kukumanyisa ddi (singa kibaawo) okuyimirizibwa okwo lwe kuliggyibwawo.\nBw`oba okuumira Ebyobugagga ebya Digito mu Waleti yo eya Paxful ate nga tewabaddeewo bikolebwa mu akaawunti yo okumala ebbanga eriragibwa mu mateeka, tuyinza okwetaaga okuloopa Ebyobugagga bya Digito ebyo ebiba bisigaddewo ku akaawunti yo ng`ebintu ebitaliiko nnyinibyo okusinziira ku bintu ebirekeddwawo n`amateera g`ebintu okuddira nnyinibyo. Singa kino kibaawo, tujja kukozesa kaweefube asaanidde okukumanyisa mu buwandiike. Singa olemererwa okwanukula ku kimanyiso nga kino mu nnaku musanvu (7) ez`okukola oluvannyuma lw`okufuna ekimanyiso, oba nga bwe kirambikiddwa mu mateeka, tuyinza okwetaagibwa okuwaayo Ebyobugagga bya Digito bwe bityo ng`okusalawo ku byamateeka ng`ebintu ebitaliko nnyinibyo. Twesigaliza obuyinza okusalako ebisale bya kigumaaza oba ebisale byonna eby`okulabirira ebintu okuva ku Byobugagga bya Digito ebyo ebiba bitakyalina nnyinibyo nga bwe kikkirizibwa mu mateeka.\nBw`oba ofuna oba ng`okozesa Empeereza, okkiriza nti ojja kukozesa Empeereza okusinziira ku bukalu n`obukwakkulizo obuli mu Ndagaano eno (omuli Enkola ya Twekisize) era n`obutakola kikolwa kyonna kimenya mateeka, era nti ovunaanyizibwa nga ggwe ku ngeri gye weeyisaamu ng`okozesa Empeereza zaffe. Nga tokugiddwa, okkiriza nti tojja:\nkukozesa Mpeereza zaffe mu ngeri eremesa, etaataaganya, eyisa obubi oba eziyiza abakozesa abalala okweyagalira mu Mpeereza zaffe, oba eyinza okwonoona, okuggyako oba okuzitoowerera oba okukosa enkola z`Empeereza zaffe mu ngeri yonna;\nkwenyigira mu kikolwa kyonna ekiyinza kimenya, oba okuyambako mu kumenya, etteeka eggwandiike, ekiragiro, oba ekifugiso, puloogulaamu z`ebibonerezo ebiweebwa mu nsi gye tukolera bizinensi oba emirimu, oba ekiyinza okubaamu amagoba agava mu bintu ebimenya amateeka; okufulumya, okugaba, oba okusaasanya ebintu oba obubaka obumenya amateeka;\nkweyingiza mu nnyingira y`omukozesa omulala ku oba mu nkozesa y`Empeereza zaffe zonna; okuttattana, okuvuma, okukenula, okuteganya, okulondoola, okutiisatiisa oba okumenya oba okulinnyirira eddembe eriweebwa mu mateeka (nga, naye nga si bye byokka, eddembe lya twekisize, okwelanga n`obwannanyini ku biyiiye) ery`abakozesa abalala; okukuma omuliro mu bantu, okutiisatiisa, okuyambako, okutumbula, oba okuwagira obukyayi, obusosoze mu langi, oba ebikolwa ebyobulabe eri abalala; okufuna oba okukuŋŋaanya obubaka okuva ku Kibanja kyaffe obukwata ku bakozesa abalala.\nkwenyigira mu kikolwa kyonna ekigendeddwamu okukumpanya, okuttattana oba mu ngeri endala okwonoona Paxful oba abakozesa baffe; oba okuwaayo obubaka bwonna obukyamu, obutatuukiridde, obwobulimba oba obuwabya eri Paxful oba omukozesa omulala nga kyekuusa ku Mpeereza zaffe oba nga bwe kirambikidddwa oba nga bwe kyetaagisa okusinziira ku Ndagaano eno;\nokureeta mu Mpeereza ekiwuka kyonna, Trojan, worms, logic bombs oba ekintu kyonna eky`obulabe; okukozesa loboti, spider, crawler, scraper oba engeri zonna ezeekola zokka oba okweyingiza nga tezikuweereddwa ffe okusobola okufuna Empeereza zaffe oba okuggyako obubaka; okugezaako okwebalama engeri yonna esengejja obubaka gye tukozesa, oba okugezaako okufuna empeereza yonna oba ekitundu ky`Empeereza zaffe ky`otakkirizibwa kutuukamu; oba okuteeka ekirango kyonna oba okutumbula awantu wonna mu Katale kaffe aka Paxful ebiyinza okuyambako mu kugula n`okutunda Ebyobugagga bya Digito wabweru w`Empeereza za Paxful;\nokwenyigira mu bugulanyi obulimu ebintu ebityoboola oba okumenya amateeka g`obwannanyini ku biyiiye, akabonero k`ebyamaguzi, eddembe okulaalasa oba okukisa oba eddembe lyonna ku bwannanyini ku kintu mu mateeka, oba ebintu ebirala ebirina layisinsi nga tofunye lukusa lusaanidde okuva ewa nnannyini; okukozesa ebiyiiye bya Paxful, erinnya, oba logo, omuli okukozesa obubonero bw`obusuubuzi oba empeereza ya Paxful awatali kusooka kuweebwa lukusa mu buwandiike okuva gye tuli oba mu ngeri eyinza okukosa Paxful, oba erinnya lya Paxful; ekikolwa kyonna ekitegeeza okukakasa okukyamu nga weeyambisa oba okwekuusa ku Paxful; oba okukolawo okusaba kw`abantu abalala abakozesa Empeereza zaffe awatali kusooka kufuna lukusa luwandiike; oba\nokuwagira oba okusendasenda omuntu omulala yenna okwenyigira mu bikolwa byonna ebitakkirizibwa mu Kitundu kino eky`e 13.\nEDDEMBE LY`OBWANNANNYINI KU BIYIIYE\nTukuwa layisinsi eriko ekkomo, etasosola, etayazikibwa eyeesigamiziddwa ku bukalu n`obukwakkulizo bw`Endagaano eno, okufuna n`okukozesa Empeereza, Ekibanja, n`ebirala ebiringa ebyo, ebintu, obubaka, (okutwaliza awamu, "Ebirimu") n`ekigendererwa ekikulu ekyakakasibwa Paxful buli kiseera. Enkozesa endala yonna ey`Ekibanja oba Ebirimu tekkirizibwa n`akatono n`eddembe eddala lyonna, erinnya, n`obwagazi mu Mpeereza, Ekibanja oba Ebiriko byonna byabugagga bya Paxful. Okkiriza nti tojja kukoppa, kutambuza, kugabana, kutunda, kuwa layisinsi, kwozaamu, kukyusakyusa, kufulumya, oba okwenyigira mu kutambuza oba okutunda kwa, okugeegeenya okuva ku, oba mu ngeri endala okukozesa ebimu ku Birimu, mu bujjuvu oba mu bitundutundu nga tosoose kufuna lukusa lwa Paxful mu buwandiike. Tojja kukoppa, kugeegeenya oba kukozesa kabonero ka Paxful ak`ebyamaguzi, obubonero obuwandiise, logo, oba obwannannyini ku bintu byonna ebiva mu kuyiiya awatali kusooka kufuna lukusa lwa Paxful mu buwandiike.\nNewankubadde tuluubirira okukuwa obubaka obutuufu ate mu budde ku Kibanja kya Paxful, Ekibanja kyaffe (omuli, ng`otwaliddemu, Ebiriko) biyinza obutaba bituufu byonna, bijjuvu oba ebyakaseera ako kennyini era biyinza okubaamu ebitateredde mu byekikugu oba ensobi mu mpandiika. Mu kaweefube w`okugenda mu maaso nga tukutuusaako obubaka obujjuvu ara obutuufu nga bwe kisobola, obubaka buyinza okukyusibwa oba okuzzibwa obuggya akadde konna awatali kumanyisa, ng`otwaliddemu obubaka obukwata ku nkola zaffe, ebyamaguzi n`Empeereza. Noolwekyo, olina okukakasa obubaka bwonna nga tonnaba kubwesigamako, era okusalawo kwonna okwesigamiziddwa ku bubaka obusangibwa ku Kibanja kya Paxful buvunaanyizibwa bwo ng`omuntu ssekinnoomu era tetujja kuvunaanyizibwa ku nsalawo eyo. Obubaka obuweebwa abantu abalala bwa kuyambako kumanyisa kyokka era Paxful tekiikirira oba tewa bweyamo ku butuufu bwabwo. Linki ezigenda ku bintu by`abantu abalala (omuli naye nga si kye kyokka, ebibanja) biyinza okuweebwayo ng`okukwanguyizaako naye nga tetubirinaako buvunaanyizibwa. Okimanyi era okkaanya nti tetuvunaanyizibwa ku kintu kyonna mu bubaka obwo, ebirimu, oba Empeereza obuli mu bintu oba ebibanja by`abalala ebisobola ebifunibwa oba ebiyungiddwa ku Kibanja kya Paxful.\nOKUDDIBWAMU N`EBITEESO BY`OMUKOZESA\nPaxful buli kaseera erafuubana okulongoosa Obuweereza bwayo n`Ekibanja kyayo. Bw`oba olina ekirowoozo kyonna oba ekiteeso ekikwata ku ngeri y`okutereeza oba okwongera ku Buweereza oba Ekibanja kya Paxful, twandyetaaze okubimanya; wabula, ebiteeso byonna bijja kwesigamizibwa ku bukalu n`obukwakkulizo obuli mu Ndagaano eno.\nTewabeewo mbeera yonna okwasanguza kw`ekirowoozo oba okuddibwamu kwonna, oba ekintu kyonna ekyekuusa ku Paxful oba amatabi gaayo, nakazadde oba kkampuni ez`oluganda nayo, oba omu ku ba ofiisa baayo, ba dayirekita, ba maneja, ba mmemba, abalinamu emigabo, abakozi n`abasigire, oba omu ku basika baabwe, abanaaabaddira mu bigere, ababakiikirira n`abatume (nga buli omu "Munna Paxful" n`awamu, "Banna Paxful") we kibakakatako okukuuma ebyama oba okusuubira okuliyirirwa.\nBw`owaayo ekirowoozo oba okuddibwamu oba ekintu ekirala kyonna ekikyefaananyiriza ekiyinza okufugibwa eddembe ly`obwannanyini ku biyiiye ("Omulimu") eri Paxful oba Munna Paxful, oba owadde Paxful, ku by`Omulimu oguweereddwayo, layisinsi ey`obwereere mu nsi yonna, ey`olubeerera, etasosola okukozesa ebintu byonna ebiri mu birowoozo ebyo n`okuddibwamu, okubyeyambisa nga bweyagala. Era, oba weggyeeko eddembe lyonna ly`obirinako erikkirizibwa wansi w`etteeka lya United States ly`oyinza okuba nalyo mu Mulimu nga gukiikirira n`okukakasa Banna Paxful nti Omulimu gwonna gwayiiyizibwa ggwe, era nti tewali muntu mulala yenna alina bwannannyini ku Mulimu era nti Banna Paxful basobola okukozesa Omulimu n`okweyambisa ebintu ebigwekuusaako singa baba baagadde, nga bwe kiragiddwa oba nga bwe kitereezeddwa Munna Paxful yenna, awatali kusooka kufuna lukusa oba layisinsi kuva wa muntu mulala yenna.\nEra oyongera okukkiriza nti Paxful eyinza nayo okuwa layisinsi ey`ekitundu Bannapaful abalala bonna okweyambisa mu ngeri yonna Omulimu gw`onna oba ekintu kyonna ky`owaddeyo.\nTulina eddembe okuggyayo kyonna ky`oyinza okuteeka ku Kibanja, mu buyinza bwaffe obwenkomeredde, awatali kusooka kulabula oba kuwa nsonga yonna.\nTukuwa amagezi okukyalira omuko gwaffe ogwa FAQ nga tonnatuwuliza. Mu mbeera ng`omuko gwa FAQ teguliiko bubaka bw`onoonya, Paxful erina obuyambi bwa 24/7. Osobola okutuwuliza okuyita ku kuuma kaffe ak`oku mutimbagano akasangibwa ku muko gwa FAQ.\nTetuvunaanyizibwe olw`okulwisibwa, okulemererwa mu kukola oba okutaataaganyizibwa mu Mpeereza ebiva obutereevu oba mu butali butereevu mu mbeera yonna esukkuluma obuyinza bwaffe, omuli naya nga si bye byokka, enkyukakyuka mu katale ez`omuggundu, okulwisibwa oba okulemererwa kwonna nga kuva ku ngereka ya Katonda, obufuzi bw`omunda oba obw`amagye, ebikolwa by`abatujju, obwegugungo, entalo, okwekalakaasa oba okwediima kwonna mu bakozi, omuliro, okutaataaganyizibwa mu byempuliziganya oba empeereza za Yintanenti oba abatuusa obuweereza bw`emiyungiro, okulemererwa mu byuma ne/oba sofutiweya, ebibamba ebirala oba ekintu ekirala kyonna ekiyinza okugwawo nga kisukkulumye obusobozi bwaffe nga tekiikose butuufu n`okuteekesa mu nkola obuwaayiro bwonna obuba busigaddewo.\nEndagaano eno erimu okukkiriziganya kwonna okuli wakati wo ne Paxful okusinziira ku kiba kyogerwako mu bukalu n`obukwakkulizo obuli mu Ndagaano eno era Endagaano eno esazaamu era esukkuluma enzikiriziganya n`endagaano zonna ezasooka okukolebwa wakati wo ne Paxful okusinziira ku kiba kyogerwako. Oyinza obutasobola kuwaayo ddembe lyonna oba obuvunaanyizibwa wansi w`endagaano eno nga tetusoose kukuwa lukusa mu buwandiike.


Bukedde Online - Ani yajingirira obujulizi ku mubazi w'ebitabo bya Disitulikiti y'e Gomba okumusibisa mu kkomera afiirwe omulimu gwe?\nAni yajingirira obujulizi ku mubazi w'ebitabo bya Disitulikiti y'e Gomba okumusibisa mu kkomera afiirwe omulimu gwe?\nAdwadwalikanye lwa Byamukama kuswaza ggwanga bwe yakubye abantu ebimuli olw'okumuwangula\n'Buli alina poloti ku luguudo alina kuzimb...\nAdded 13th June 2012\nPoliisi y’e Mityana yakutte Henry Sebugwawo mu ngeri eyeewuunyisa n’emuggalira mu kkomera e Kaweeri mu Mubende awatali musango!\nSebugwawo mubazi wa bitabo mu disitulikiti empya ey’e Gomba. Kalondoozi wa Bukedde yeebuuza oba luno lukwe olukoleddwa okulemesa Sebugwawo omulimu guno nga bamussaako emisango.\n28 Bukedde Lwakusatu June 13, 2012 Poliisi y’e Mityana yakwata Sebugwawo lwa bbanja lya 9,720,000/-, ezigambibwa nti yazeewola ku kibiina ekiyitibwa Tropical Microfinance Entrepreneurs Savings & Credit Society LTD (bo bagiyita bbanka) ekisangibwa e Kassanda - Mubende.\nWabula ye Sebugwawo agamba nti ssente zino gwali musaala gwe gwe yali akoledde mu kibiina kino ng’omubazi w’ebitabo okumala emyezi 30.\nPoliisi y’e Mityana olwakwata Ssebuggwaawo nga May 18 2012, baamusindika ku poliisi y’e Mubende eyamutwala mu kkooti ne bamusingisa omusango nga tawozezza era ne bamusiba emyezi mukaaga.\nKyokka bw’anaava mu kkomera ateekeddwa okusasula ssente ezo obukadde 10! Sebugwawo newankubadde baamusalira omusango, naye bw’otunuulira empapula zonna kkooti e Mubende kwe yasinziira okumusiba emyezi mukaaga oli taba mukyamu bw’agamba nti baamusibira bwemage! Sebugwawo anyumya Nasobodde okumukyalirako mu kkomera e Kaweeri gy’ali era bino bye yantegeezezza:\nSteven Asiimwe, akulira ekibiina kya Tropical Micro Entrepreneurs Cooperative Savings and Credit Society Limited yampita okumukolera ogw’okubala ebitabo mu bbanka yaabwe mu July wa 2006, era ne nfuuka mmemba ku kibiina kino ne bampa ennamba 120.\nMu kiseera ekyo tewaali ssente, ne bansaba nsooke nkole nga sifuna musaala naye ng’omwezi nalina kufuna mitwalo 30. Mu December wa 2008 naweza emyezi 30 nga sisasulwa ne mba nga mmanja obukadde mwenda.\nOlw’okuba nze nali mbala ebitabo nagenda okubalamu nga tukoze amagoba ga bukaddde 110, nasaba bannange okunsasula ku ssente kuba kati zaaliwo nga tewali kyekwaso kirala.\nKyokka Asiimwe yampaako obukadde butaano, ate nazo yazimpa ssaawa nga 2:00 ez’ekiro. Ssaali mumativu, era twakaayana naye nga njagala ansasule ssente zange ezaali zisigaddeyo, kyokka yagaana.\nWabula mu kifo ky’okunsasula, yansasulamu kungoba ekifo mwe nali n’akiwa mukazi we! Ebintu byatandika okukyuka ekintu ne kujjulamu baluganda na mikwano.\nBanzigulako omusango Mu mateeka agafuga ebibiina bya Sacc o, singa wabaawo ebisobye mutuula ne mugonjoola ensonga, bwe kigaana ne mufuna omutabaganya ebintu ne biggwa.\nWabula kkampuni ya Tropical Micro Entrepreneur Savings and Credit Society Ltd yanzigulako omusango gw’okutwala ebbanja ne ng’aana okulisasula.\nEkyewuunyisa, nze ssaafuna ku bbaluwa zimpita mu kkooti, wabula bbo bennyini baaziteekako omukono ne bazizzaayo ew’omulamuzi nga bagamba nti nazifuna wabula ne ng’aana okugenda mu kkooti era bandeeta mu kkomera nga simaze kwewozaako!\nMpandiikidde abantu bangi mu ggwanga naye sifunye kuyambibwa, ku bano kwe kuli ne Kaminsona w’ebibiina by’obwegassi mu ggwanga.\nNawandiikira omulambuzi wa kkooti (Inspector of courts), ono ebbaluwa gye nnamuwandiikira nga musaba ayite fayiro yange eve e Mubende egende e Kampala yagiddamu e Mubende n’ebatuukako nga May 15, 2012 wabula ekiragiro kye ne bakiziimuula nebankwata nga May 18 2012 ne bansiba nga siwozezza era kati ndi mu kkomera simanyi kiddirira.\nNsaba be kikwatako okunnyamba ndi mu mbeera mbi.” Swaleh Ssendawula Ono ye maneja wa bbanka eno, bwe nayogeddeko naye yang’ambye nti: Mw. Sebugwawo tebeerangako mukozi wa bbanka yaffe, wabula yali mmemba era yatwegattako nga wayise akabanga eyali nnamba 120.\nKkooti yatuula ku Ssande okusiba omukungu?\nSsendawula akulira bbanka ayogera Ogwo si gwe mulundi ogwasooka okumuwola ssente, Mu kwewola ssente ezo obukadde 5 yatusingira ennyumba ye ey’e Nansana era n’endagaano yagituwa ffe tugirina.\nTwagezaako okulaba nga tutegeeregana mu buntu ne tulemagana, buli bwe twagezangako ng’ omwami oyo alaga nti ye ayagala kulya era lumu yabuuza omutabaganya nti, ‘ggwe tolina w’olira?’\nAwo omukyala we yakoma n’atugoba. Yatuuka n’afuukira Sacco ekizibu, yawandiikira abantu bangi ng’agamba nga Sacco bw’eddukanyizibwa abooluganda, mbu era ssente z’abeewozi zikwatibwa bubi, nti era ffe tuli mu kulya ssente z’abantu.\nMw. Sebugwawo tayagala kusasula ye ky’agamba nti gwali musaala gwe, naye mu mateeka ga Sacco omuntu okufuna omusaala asooka kutwalibwa w’akulira Sacco mu ggwanga n’amukakasa.\nKu bamu be yawandiikira mwe mwali n’akulira ebibiina by’obweggasi (Comissioner For Cooperatives) era yatuyita ne tugendayo ne tumutegeeza ensonga zaffe n’atugamba tugende mu maaso n’amateeka.\nRobinah Sebugwawo Ono ye mukyala wa Sebugwawo: Kye mmanyi nti bbanka eyo mu kugitandika ne Sebugwawo yaliko, naye eby’okumuwola ssente nze sirina kye mbimanyiiko kuba tabing’ambwangako, kituufu endagaano ya poloti be bagirina ey’e Nansana kuba Sebugwawo baali bamukwano nnyo ng’ebintu bye ebisinga abitereka eyo mu bbanka.\nKirabika engabana mu ssente y’ebatabula, kuba bonna beemanyi, ne Ssendawula asiba Sebugwawo akulidde wano mu maka gange era mutwala nga mwana.\nBalina kutuula ne bakkaanya okulumagana ne kuggwa. Ebituli mu musango Ffoomu ewa Sebugwawo looni ey’obukadde obutaano kuliko omutwe omunene ogwa Tropical Micro Entrepreneurs Co-operative Savings and Credit Society Limited. Naye ekyewuunyisa, ku bbaluwa balooya aba Tebusweke Mayinja, Okello & Co. Advocates kwe baawaabirira Sebugwawo Kkooti yatuula ku Ssande okusiba omukungu? mu kkooti ku lwa bbanka, eriko Tropical Micro Entrepreneurs Savings & Credit Society Limited.\nKino kiitegeeza nti bbanka oba kkampuni ewaabira Sebugwawo omusango gw’ebbanja ate si ye yamuwola, olwo omulamuzi yasinziira ku ki okusalira omuntu omusango nga kkampuni eyamuwola ndala n’emuwaabira ndala?\nMu bbaluwa y’emu eraga nti yatuuka mu kkooti nga November 28, 2010 n’omulamuzi n’ateekako omukono gwe wadde nga tekuli mannya ge.\nNaye bw’okebera ku kalenda olunaku luno lwa Ssande! Ekyebuuzibwa kkooti zaawa ezikola ku Ssande? Mu bbaluwa y’emu, eraga nti Sebugwawo ebbanja yalifuna September 02, 2009, yafuna obukadde butaano.\nMu kuzzaayo yalina okwongeramu emitwalo 40. Akatundu ‘c’ ak’ebbaluwa eno kalaga nti yalina okusasula ebbanja lino mu bitundu bibiri nga buli kimu alina kusasula 2,700,000/-.\nNaye ekyewuunyisa balaga nti ekitundu ekimu yalina kukisasula February 02, 2009, ekitundu ekisembayo akisasule March 02, 2009!\nOmuntu eyafuna ebbanja mu September wa 2009 ate alisasula atya mu myezi gy’omwaka gwe gumu egyayita? Kino kikuleetera okwebuuza oba waliwo ensonga eri emabega w’ebintu bino.\nMu bbaluwa ewaabira Sebugwawo, akatundu ‘d’ kalaga nti okuva March 02, 2010, Sebugwawo yalemererwa okusasula ebbanja.\nKyokka era kalaga nti gyali giweze emyezi 20, okuva ku lunaku lwe yalina okusasulirako ebbanja erisembayo. Ekyewuunyisa, okuva ku March 02, okutuuka 28 October we baabagira ebbaluwa eno gyali emyezi munaana gyokka! Olwo emyezi 20 giwera gitya?\nAni yajingirira obujulizi ku mubazi w’ebitabo bya Disitulikiti y’e Gomba okumusibisa mu kkomera afiirwe omulimu gwe?\nBamukubye ne bamunyaga\nOmuntu omutono weekwate fiitingi\nEdduuka lya Airtel eryabiddwa likwasizza 22 e Mpigi\nAkulira akakiiko k'eddembe ly'obuntu aloopye Kayihura mu Palamenti


Katonda okuba ng’alina obuyinza obwenkomedde okukola nga bwayagala n’omuntu okuba n’eddembe okusalawo okukola nga bwayagala bikolera bitya awamu?\nTekisoboka ffe kutegeera mu bujjuvu enkolagana eri wakati w’obuyinza bwakatonda n’eddembe ly’omuntu okukola nga bwayagala wamu n’obuvunanyizibwa bwe. Katonda yekka yamanyi engeri gyebikolera awamu mu ntekateka ye ey’obulokozi. Era okusinga ku nsomesa endala, kikulu nnyo okutegeera era okukkiriza obunafu bwaffe okuba nti tetusobola kutegeera mu bujjuvu Katonda n’ekolagana yaffe naye. Okugenda ewala ennyo ku njuyi zombi kiletera byetumanyi ku bulokozi okwonooneka.\nEbyawandiikibwa byogera bulungi nti Katonda amanyi abo bonna abanalokolebwa.(Abaruumi 8:29; 1 Peteero 1:2). Abaefeeso 1;4 Etugamba 1:4 etugamba nti Katonda “yatulondera mu ye ng'ensi tennaba kutondebwa,” Bayibuli eyogera ku Balokole nga “abalonde” (Abaruumi 8:33; Abaefeeso 1:11; Abakkolosaayi 3:21; 1 Abassesalonika 1:4; 1 Peteero 1:2; 2:9; Matayo 24:22; 31; Makko 13:20, 27; Abaruumi 11:7; 1 Timoseewo 5:21; 2 Timoseewo 2:10; Tito 1;1; 1 Peteero 1:1) Amazima nti abakkiriza balondebwa nga ensi tenatondebwa (Abaruumi 8:29-30; Abaefeeso 1;5, 11), era balondobwa (Abaruumi 9:11; 11:28; 2 Peteero 1:10), okulokolebwa kilabika bulungi.\nBayibuli egamba era nti tulina obuvunanyizibwa okukkiriza Kristu ng’Omulokozi¬ – kyetulina okukola kwekukkiriza Kristu ne tulokoka.( Yokaana 3:16; Abaruumi 10:9-10). Katonda amanyi abanalokoka, Katonda alonda abanalokoka, era ffe tulina okukkiriza Kristu okusobola okulokolebwa. Engeri amazima gano gyegakolamu gonna tesobola kutegeerebwa bwongo bwaffe obukoma (Abaruumi 11:33-36). Obuvunanyizibwa bwaffe kwe kutwala engeri mu nsi yonna (Matayo 28:18-20; Ebikolwa 1;8) Tulekere Katonda ekyokumanya ani analokoka, n’eyalondebwa. Tugondere eky’okubuulira enjiri.


Bukedde Online - Ssaabalamuzi Owinyi Dollo agaanye okuva mu musango gwa Bobi\nAbakulira amasomero g'obwannannyini bapond...\nMUNNAMATEEKA Hassan Male Mabiriizi asitaanidde mu kkooti ey’oku ntikko ng’agezaako okukkirizisa Ssaabalamuzi Alfonse Owinyi Dollo ave mu musango gwa Bobi Wine naye n’agaana.\nMabiriizi ng'ali mu kkooti.\nMUNNAMATEEKA Hassan Male Mabiriizi asitaanidde mu kkooti ey'oku ntikko ng'agezaako okukkirizisa Ssaabalamuzi Alfonse Owinyi Dollo ave mu musango gwa Bobi Wine naye n'agaana.\nSsaabalamuzi Owinyi Dollo.\nMabiriizi ategeezezza Ssaabalamuzi Dollo nti enkolagana ye ne Museveni temusobozesa kuwulira musango gwa Bobi Wine kubanga yaliko looya wa Museveni mu kalulu ka 2006, Dr. Kiiza Besigye bwe yali amuwawaabidde nga kati abantu bamulaba ng'akolera ku biragiro bya Museveni era kyonna kyanaasala tekisobola kumatiza bantu.\nMabiriizi agambye Dollo nti obwenkanya tebulina kwogerwa naye abantu balina okulaba nga bukolebwa kyokka okusinziira ku biriwo kati abantu bamulaba ng'akolera Museveni.\nAyongedde okutegeeza nti enkolagana yaabwe eyongera okweyoleka kubanga oluvannyuma lw'okumuwolereza omusango mu 2006, mu 2008 Museveni yamulonda okubeera omulamuzi wa kkooti enkulu ate omwaka oguwedde namulonda okubeera Ssaabalamuzi wa Uganda ng'eri abantu balaba nkolagana nnungi eriwo wakati waabwe.\nWabula Dollo ng'agaana okuva mu musango agambye Mabiriizi aleme kumulabisa ng'azze awoza emisango gya Museveni gyokka wabula agyeyo n'emirala nga ogwa Polof. Alex Ojok gavumenti ya Museveni gwe yali evunaana okulya mu nsi ye olukwe n'amuwolereza n'awangula ssaako enteseganya z'okumalawo olutalo lwa ssaabayeekera Joseph Kony zazze yenyigiramu okuleetawo eddembe mu mambuka ga Uganda.\nDollo agambye nti okulondebwa kwe okubeera Ssaabalamuzi yasooka kusembebwa kakiiko ka Judicial Service Commission era ng'ekifo kyalimu tekisobola kuviirako kubeeera nakyekubira kubanga yalayira okusala emisango gyonna mu mazima n'obwenkanya.\nAgobye okusaba kwa Mabiriizi n'agamba nti ensonga kwasinzidde waakuziwa gye buddako.\nBobi bwe yali ategeeza nga bw'agenda okugya omusango mu kkooti kyatannakola mu butongole yagamba nti enkolagana ya Ssaabalamuzi ne Museveni y'emu kwezo ezimuwalirizza kubanga tasuubira kufuna bwenkanya.\nEngeri y'okuzza Bulungibwansi ku mutindo\nKananura talabiseeko mu musango gw'okutta omukozi we


Olubereberye 34 LCB - Genesis 34 NIVUK | Biblica América Latina\nOlubereberye 34 LCB - Genesis 34 NIVUK\n1Awo Dina muwala wa Leeya gwe yazaalira Yakobo, n’agenda okukyalira abakazi ab’omu nsi eyo. 2 Sekemu mutabani wa Kamoli Omukiiti omufuzi w’ensi eyo n’amulaba n’amukwata n’amusobyako. 3 Omwoyo gwa Sekemu ne gutwalibwa Dina muwala wa Yakobo, n’amwagala n’ayogera naye ebigambo ebiweweevu. 4 Sekemu n’alyoka agamba kitaawe Kamoli nti, “Mpasiza omuwala ono abeere mukazi wange.”\n5 Yakobo bwe yawulira nga Sekemu asobezza ku muwala we Dina, n’aba mukkakkamu okutuusa batabani be abaali balabirira ebisibo ku ttale lwe badda. 6 Kamoli kitaawe wa Sekemu n’agenda eri Yakobo okwogera naye. 7 Batabani ba Yakobo ne bakomawo eka nga bamaze okukitegeera. Ne banakuwala era ne basunguwalira nnyo Sekemu olw’okukola eky’ekivve era ekitasaana mu Isirayiri.\n8 Kyokka ye Kamoli n’ayogera nabo ng’agamba nti, “Omwoyo gwa mutabani wange gwegomba nnyo muwala wo, nkwegayirira mumuwe amuwase. 9 Kkiriza tufumbiriganwenga, otuwe bawala bo, nammwe muwasenga bawala baffe. 10 Munaabeeranga mu ffe, era mukolenga buli kye mwagala mu nsi yaffe. Mubeeremu era musuubuliremu, mugaggawale nnyo.”\n11 Sekemu naye n’ayogera ne Yakobo ne bannyina ba Dina, nti, “Nsaba ndabe ekisa mu maaso gammwe, era kyonna kye munansalira nzija kukibawa. 12 Munsabe ebyobuko ebirabo n’ebigenderako, byonna nzija kubibawa nga bwe binaaba binsabiddwa; kye muba munkolera kwe kumpa omuwala abeere mukazi wange.”\n13 Batabani ba Yakobo ne baddamu Sekemu ne kitaawe Kamoli nga babakwenyakwenya kuba Sekemu yali asobezza ku mwannyinaabwe Dina. 14 Ne babagamba nti, “Ekyo tetusobola kukikola okuwa mwannyinaffe omuntu atali mukomole, kubanga kya muzizo gye tuli. 15 Kye muteekwa okukola, tulyoke tukkirize, kwe kufuuka nga ffe nga buli musajja mu mmwe akomolebbwa. 16 Tulyoke tubawe bawala baffe, era naffe tuwase bawala bammwe, tubeere mu mmwe tufuuke eggwanga limu. 17 Naye bwe mutakkiriza kukomolebwa, kale tunaatwala muwala waffe ne tugenda.”\n18 Ebigambo byabwe ne bisanyusa Kamoli ne mutabani we Sekemu. 19 Era omuvubuka teyalwa kukomolebwa, kubanga yayagala nnyo muwala wa Yakobo. Omuvubuka oyo ye yali asinga okussibwamu ekitiibwa mu baana ba Kamoli bonna. 20 Awo Kamoli ne mutabani we Sekemu ne batuuka ku wankaaki[a] w’ekibuga kyabwe ne boogera n’abantu b’ekibuga kyabwe nga bagamba nti, 21 Abasajja abo mikwano gyaffe. Ka babeere mu nsi yaffe bakoleremu, kubanga, mulabe, ensi nnene ebamala. Ffe ka tuwase bawala baabwe era naffe tubawe bawala baffe. 22 Wabula buli musajja mu ffe ateekwa okukomolebwa, nga bo bwe bakola; tufuuke eggwanga limu, lwe banakkiriza okubeera mu ffe. 23 Olwo ente zaabwe, ebintu byabwe n’ensolo zaabwe zonna tebiibe byaffe? Kye tuba tukola kwe kukkiriziganya nabo, balyoke babeere mu ffe.\n24 Abasajja bonna abaali ku mulyango ebweru w’ekibuga ne bakkiriziganya ne Kamoli ne mutabani we Sekemu; buli musajja eyafuluma ebweru w’omulyango gw’ekibuga n’akomolebwa.\n25 Bwe waayitawo ennaku ssatu, nga bakyali mu bulumi, batabani ba Yakobo: Simyoni ne Leevi bannyina Dina ne baddira ebitala byabwe ne balumba ekibuga, abaamu nga tebategedde, ne batta buli musajja. 26 Battiramu Kamoli ne mutabani we Sekemu ne baggya Dina mu nnyumba ya Sekemu ne beetambulira. 27 Awo batabani ba Yakobo ne bagwa ku munyago ne banyaga ekibuga olwa mwannyinaabwe. 28 Ne batwala ebisibo by’endiga, amagana g’ente, n’endogoyi, na buli ekyali mu kibuga ne ku ttale. 29 N’obugagga bwonna, n’abaana bonna awamu n’abakazi, na buli ekyali mu mayumba, byonna ne babiwamba ne babinyaga.\n30 Awo Yakobo n’agamba Simyoni ne Leevi nti, “Mundeetedde akacwano, nfuuse wa kukyayibwa abantu bonna ab’omu nsi, Abakanani n’Abaperezi. Ffe tuli batono, kale bwe baneekuŋŋaanya ne bannumba nzija kumalibwawo, nze n’ennyumba yange yonna.”


Bukedde Online - Ebyobugagga bya Muhangi bitabudde famire\nAbaserikale balumbye owa Mobile Money ne...\nWABALUSEEWO obutakkaanya obw’amaanyi mu famire y’omugenzi Charles Muhangi oluvannyuma lw’abaana abazaalibwa Nnamwandu omukulu okuzira emigabo gye baawereddwa mu mmaali ya kitaabwe ne beekubira enduulu mu ofi isi y’avunaanyizibwa ku by’abafu.\nBino biddiridde aba famire okutuula nga December 10, 2018 mu maka g’omugenzi agasangibwa e Bumbaire mu Disitulikiti y’e Bushenyi ng’olukiiko lukubirizibwa Nnagagga Hassan Basajjabalaba eyakwasiddwa obuvunaanyizibwa olw’okulwanirira n’okulabirira eby’obugagga bya mukwano gwe Muhangi.\nOlukiiko luno olwakulungudde essaawa ezasobye mu mukaaga, lwetabiddwamu Nnamwandu wa Muhangi Patience Mbabazi, abamu ku baana, abooluganda n’ab’emikwano abatonotono.\nMuhangi yafa kibwatukira nga December 6, 2018 wabula teyaleka kiraamo, ekitegeeza nti ebyobugagga bye birina kuvunaanyizibwako akola ku nsonga z’abafu amanyiddwa nga Administrator General.\nKyokka aba famile nga bali ne Looya wa Muhangi baatudde enkeera ng’okuziika kuwedde ne bakkaanya eby’obugagga bw’omugenzi bigabanyizibwe mu baana 8, Nnamwandu, Maama wa Muhangi Angella Komuzaire Rwankore n’abamu ku baganda be (Muhangi) abamubadde ku lusegere nga Alex Katungye.\nNnamwandu azaala abaana abakulu teyaweereddwa mugabo gwonna. Muhangi yalese ebyobugagga okuli: bbaasi za Horizon musanvu, ebizimbe okuli ekisangibwa ku luguudo lwa Namirembe, ekirala ku William Street, amayumba g’abapangisa e Mbarara, amaka e Buziga ne Bushenyi n’ebyobugagga ebirala bingi.\nEkiwandiiko ekiriko omutwe “ Memorandum of Understanding”, ekyabagiddwa looya wa Muhangi, Paul Tusubira owa M/S Paul Tusubira&co.Advocates kiraga engabanya mu mmaali ya Muhangi.\nEkiwandiiko kisooka kukikaatirizza bulungi nga kyogera ku Nnamwandu Patience Mbabazi nga bwalina okufuna emigabo ebitundu 10% ku buli kya bugagga bwa bba.\nKyongera ne kimenya abaana ba Muhangi munaana n’emigabo buli omu gy’alina okufuna ku bugagga bwa kitaawe bwe kiti: Ryan Nsingwire Muhangi 9% Keisha Samalie Muzaire Muhangi 9% Shane Beine Muhangi 9% Jake Rwakasimba Muhangi 9% Zoe Kabishiki Muhangi 9% Lionel Muhangi 9% Oscar Raymond Muhangi 9% Mirembe Sarah Muhangi 9% Abalala abalina okufuna emigabo ku mmaali ya Muhangi kuliko, muganda we Alex Katungye 9% ne nnyina wa Muhangi, Angella Komuzaire 9%.\nOkusinziira ku kiwandiiko kino, ssinga wanaabaayo eby’obugagga by’omugenzi ebirala byonna ebinaaba bizuuliddwa oluvannyuma, byonna bijja kuweebwa Nnamwandu Mbabazi.\nOkusinziira ku nsonda ezesigika mu famire ya Muhangi, oluvannyuma lwa looya okubaga ekiwandiiko kino, yakisomedde mu babadde mu lukiiko era bonna ne bakiyisa n’oluvannyuma ne bakiteekako omukono okwabadde ne Basajjabalaba.\nABAANA ABAKULU BASITUDDE ENKUNDI\nWabula abaana abakulu abazaalibwa Nnamwandu omukulu beekubidde enduulu ew’avunaanyizibwa ku nsonga z’Abafu mu disitulikiti y’e Bushenyi nga bagamba nti ebyakoleddwa okugaba emmaali ya kitaabwe tebakkaanya nabyo era bimenya mateeka.\nOkusinziira ku mukungu Betty Karungi Gafabusa ow’omu ofi - isi y’avunaanyizibwa ku nsonga z’abafu e Bushenyi, abaana babiri beekubidde enduulu nga baagala ofi isi eyo eyingire mu nsonga.\nYategeezezza nti abaana baalumirizza Nnamwandu omuto Patience okwekobaana n’abamu ku ba famire ne beegabanya mu by’obugagga by’omugenzi nga tebagoberedde mateeka.\nGafabusa yagambye nti ofi isi ya CAO e Bushenyi yaweereddwa obuvunaanyizibwa okukola entegeka okulaba nti tewabaawo kwegabanya mu bintu by’omugenzi mu ngeri etali mu mateeka.


Biibino Kaaya Kavumaby’alese akoledde ekyalo...\nEby’obufumbo bwa Judith Babirye byongedde...\nYagattiddwa omusumba omuggya ow’essaza ly’e Masaka, Bp. Serverus Jjumba era bano be bagole be yasoose okugatta bukyanga afuuka musumba. Omukolo gwabaddewo ku Lwokutaano mu Lutikko e Lubaga.\nOluvannyuma lw’okugattibwa, abagole baagenze butereevu ku Forest Park Beach e Buloba gye baasemberezza abagenyi baabwe abasusse mu 3,000, okwabadde abagagga b’omu Kampala ssaako abasama okuva e Bungereza, omugole Renah Nassuuna Kiyingi gy’akolera.\nKatikkiro Charles Peter Mayiga, yawadde abavubuka amagezi abali mu bifo eby’obuvunaanyizibwa okukimanya nti omusajja yenna oba omukyala alina okubeera n’omubeezi ng’ate bali mu bufumbo obutukuvu kubanga kino kyongera abantu okubeesiga.\nYayongeddeko nti: “Era ssebo Kenneth Kiyingi Bbosa emabegako wali mubaka wa palamenti akiikirira Mawokota nga tolina mukyala, wabula abantu ne bakwesiga. Kati k’ofunye omubeezi ate obwesige bujja kweyongera.” Katikkiro yategeezezza nti bazadde b’abagole abamanyi bulungi okuli Joseph Lutalo Bbosa omusuubuzi mu Kikuubo n’omukyala Nnaalongo Bbosa nti ne bwe yali tannafuuka Katikkiro baali mikwano gye, bwatyo n’abasanyukirako.\nYe Omusumba Jjumba yagambye nti abagole bano baamukisa kuba be yasookeddeko okugatta bukya afuuka Omusumba omujjuvu era nga si ye yabadde agenda okubagatta, naye Ssaabasumba Lwanga yamusabye amukiikirire era teyasibyemu kubanga omubaka Kiyingi aludde ng’amumanyi ne bazadde be bantu baddiini nnyo ate ab’obuvunaanyizibwa.


Bukedde Online - ‘Ababagoba ku ttaka mubasibe emiguwa\nOmukozi wa Tropical Bank abadde anoonyezebwa...\nEyafiiridde ewa muganzi we bamukozeemu katemba...\nAlice Nampiima ssentebe wa NRM mu ggombolola yategeezezza nti ebyalo bino kuliko; Mengo, Katale, Buzu, Mbale, Mpunge, Wansinga, Mbazi, Lulagwe ne Muvo.\n“Nkwatibwa ennaku okulaba ng’abantu abakaddiyidde ku ttaka lino nga baziiseeko n’abantu baabwe ate bagobaganyizibwa.\nYanokoddeyo abagagga omuli Henry Ssaabaganzi eyaliko omukozi ku disitulikiti y’e Mukono, Brenda Nabukenya, omubaka wa Buvuma, Robert Migadde n’abalala. Ssentebe wa NRM mu disitulikiti y’e Mukono, Hajji Twahir Ssebaggala yategeezezza Nadduli nti ng’ekibiina ekiri mu buyinza, baasalawo okulwanirira abantu bano okulaba nga tebagobwa mu bukyamu.\nSsebaggala yagambye nti, baatuuka n’ewa Minisita omubeezi ow’amazzi mu ggwanga, Ronald Kibuule n’abasindika ewa Nadduli naye eyasitukiddemu. Abatuuze beekokkola obukulembeze okuviira ddala ku kyalo, oweggombolola, ssentebe wa disitulikiti Andrew Ssenyonga n’omubaka waabwe Johnson Muyanja Ssenyonga be baagambye nti babatuukiridde enfunda eziwera naye tebabayambye. Edward Ssemutumba yagambye nti, bo ng’abantu ba wansi tebabalabamu mugaso, batinkiza na bagagga abaagala okubagoba nga tebayise mu mateeka.\nMinisita Nadduli yagumizza abatuuze nti, tewali agenda kubagoba ku bibanja byabwe nga gavumenti ya Museveni y’eri mu buyinza. Yabasabye okukomya okutuula obutuuzi ng’abagagga babagobaganya n’abasaba okukwata omu ku bagagga anaddayo okugenda gye bali ng’abagoba bamusibe ku miguwa olwo bamuyite amukoleko! Yasuubizza okukuhhaanya fayiro zonna ezikwata ku nsonga z’abatuuze abagobaganyizibwa azitwale mu kakiiko akabuuliriza ku nsonga z’ettaka akakulirwa omulamuzi Catherine Bamugemereire, kazibuulirizeeko.\nRev. Kafeero asabye Abakristaayo, ‘Omulembe gwa mmotoka mutuggye ku bugaali ne bodaboda’\nPoliisi n'abakwasisa amateeka e Mukono basomeseddwa ku tteeka lya ssigala


Bukedde Online - Engeri emmwaayi ez'omusana gye zikosezzaamu abalimi baazo\nOmusuubuzi w'omu Kikuubo ekyama akizudde m...\nBy Musasi wa Bukedde Edward Sserinnya\nSitoowa y’emmwaanyi ebe ya mmwaanyi ate zaanule nga ziweddemu ebbugumu obuteefumba naddala ku misana egisooka.\nMayamja Kibuuka, omusuubuzi w’emmwaanyi ng’alaga ekirerya.\nBya EDWARD SSERINNYA NE BENADINO KATE\nABALIMI batandise okunoga emmwaanyi mu bitundu ebimu, wabula omusana ogwase okuva mu May okutuuka mu September gulese gukazizza emiti gy’emmwaanyi egimu, kyokka egiwonyeewo emmwaanyi zisigadde birerya.\nKino kitegeeza omutindo gw’emmwaanyi kukka, omulimi ayolekedde okufiirwa kuba emmwaanyi tezigenda kuzitowa eri oyo atunda Kibooko, kyokka ate abasuubuzi bajja kumuggyamu obwesige olw’okubaguza emmwaanyi ezitaliimu mulamwa!\nOmusuubuzi n’omulimi agattako omutindo ogusooka ng’akuba kase ate waakufuna emiwula emiddugavu( ‘Black Bean’) kyokka n’ezinaalama zaakubalirwa wansi olw’emiwula emitono.\nKino tekikoma ku mulimi wabula kikosa n’akatale k’emmwaanyi za Uganda ku katale k’ensi yonna. Kati ate ekirerya kyegasseemu enkuba ne gujabagira, abalimi abakwata obubi emmwaanyi, abaanika ku ttaka mukoka n’azitwala, abazireka n’ezikubira ebweru okwo gattako abazaanikiramu ebbugumu ne babulwa omusana ne zikukula ate abatalina sitoowa nga baziteeka mu bisibo by’embuzi!\nByonna byakutta omutindo gw’emmwaanyi.\nLutaakome Ssentamu, atwala ekitundu kya Buganda mu kitongole kya UCDA agamba: Abalimi basaanye okwongera okukuuma omutindo so si kugwongerako kubanga twanoonya omutindo ne tugufuna kati ekikulu kugukuuma.\nEmmwaanyi kituufu awamu zikoze ekirerya, kati ekyo okuggyako okukubamu ebikuta naye tekiba na mugaso mulala. Ne bw’osanga abakigula, bbeeyi eba ya wansi.\nWabula enkuba bwe yatonnya ekirerya kigudde n’okwengera amangu, emmwaanyi ezisigadde ku miti nga nkalu ezo nnamu zijja kukola emiwula emirungi era enkuba eno kati ejja kuzengeza, ekikulu abantu bazirinde bazinoge nga zengedde.\nOkuwona ekirerya kati omulimi w’emmwaanyi asaanye okuseeseetuka, okulaba ng’atandika okufukirira emmwaanyi naddala mu kumulisa oba nga zimaze okumulisa.\nKino kijja kuyamba okumalawo ekirerya, okuzibikka n’okutemamu ensalosalo nayo ebe ennyongereza.\nOkwanika emmwaanyi kikulu, enkuba etonnya naye ate tugyetaaga kubanga eziyamba okwengera obulungi.\nAbalimi basaanye okukozesa amatundubaali ate abantu abasemberedde enjazi nazo nnungi okwanikako emmwaanyi. Sitoowa y’emmwaanyi ebe ya mmwaanyi ate zaanule nga ziweddemu ebbugumu obuteefumba naddala ku misana egisooka.\nMiriam Nabagereka Ssenyonjo, omutuuze w’e Nakaseeta -Mpigi mu Luweero nga mulimi wa mmwaanyi agamba nti, emmwaanyi ze zikoseddwa ekyeya ekibadde kigenda mu maaso kyokka nga talina busobozi buyinza kuzifukirira.\nEnkuba etonnye etaasizzaako emmwaanyi ezimu naye endala bifuuse birerya.\n“Kati kye hhenda okussaako essira kwe kubikka emmwaanyi zange okusobola okukuuma amazzi mu ttaka, kubanga omusana buli lwe guzisanga nga sizibisse nfiirwa nnyo.\nEnsawo eyandizitoye kkiro 80 weekanga muvuddemu 40, ate ng’abasuubuzi nazo basigula bakubadala,” Nabagereka bw’agamba.\nSsaalongo Ahmed Nsereko, omutuuze w’e Busoke mu Luweero, agamba ku luno ekyeya kibadde kiwanvu ate kyajja mu kiseera nga tekisuubirwa kale ne watabaawo kwetegeka kumala mu balimi abasinga obungi ekivuddeko emmwaanyi ezisinga okukala.\n“Emmwaanyi kye kirime kye nsinga okulima ate abasubuuzi bagenda kutugulira ku bbeeyi ya wansi kubanga omutindo si mulungi,” bwe yagambye.\nKyokka William Kibuuka Mayanja, omusuubuzi ate omukubi wa kase e Buloba agamba, “Ffe ng’abasuubuzi b’emmwaanyi ate nga tukuba kase tugenda kukosebwa kubanga abalimi abasinga tebalina mmwaanyi ziri ku mutindo.\nAbamu bakikola mu bugenderevu n’ekigendererwa ky’okubba abasuubuzi, olwo bo balowooza nti baba bafunamu,” bwe yawunzise.\nAgamba: Mu mbeera eya bulijjo, Kibooko kkiro 1000 ziba zivaamu kkiro 600, wabula bwe ndaba sizoni eno mwandivaamu nga 400 olw’ebirerya ng’ezimu zijja kubulira mu bikuta ku kyuma.\nWabula omuntu ssinga ayawula ebirerya ku mmwaanyi ezirimu emiwula kijja kuyambako kubanga ebirerya ate bijja kutta omutindo ssinga byani\n'Ofiisa, siva mu maka kugawasizaamu mulala'\nAsanze"message" y'omusajja omulala mu ssimu ya muganzi we n'amutta!


Bukedde Online - Ebya poliisi okugaana FDC okukuba enkung'ana mu Ankole bigguse mu palamenti\nEbya poliisi okugaana FDC okukuba enkung'ana mu Ankole bigguse mu palamenti\nMukama yampa ekitone kati mbaleetera magoba...\nAbasuubuzi b'e Mukono bawanjagidde Gavumenti...\nABABAKA ba palamenti basabye gavumenti okutegeka ensisinkano wakati wa poliisi n’ekibiina kya FDC kimalewo okusika omuguwa okuli wakati w’enjuyi zombi ku kukuba enkunga’ana zaakyo mu ggwanga.\nFDC ekkukkuluma nti poliisi egizinya oluguje n’egiremesa okukuba enkung’ana ng’ate ekibiina ky’obufuzi kino kyewandiisa era ng’ebintu byakyo kibikolera mu matteeka. Kigambibwa nti poliisi yayimirizza FDC okukuba enkung’ana mu Ankole.\nBino byabadde mu palamenti omubaka Francis Mwijukye(Buhweju) bwe yasabye minisita w’ensonga z’omunda Obiga Kania okutegeka ensisinkano wakati wa poliisi n’abakulembeze ba FDC enjuyi zombi zisobole okukwatagana.Yalumirizza nti poliisi ssi neetegefu kusisinkana bakulembeze ba FDC.\nOmubaka w’e Lwemiyaga Theodro Ssekikubo (NRM) yagambye nti eby’okuzzaawo enkola y’ebibiina by’obufuziebingi tebinasimba bulungi makanda. N’asaba gavumenti okufuba okulaba ng’enkola eno etojjera. Yagambye nti kino kye kivaako poliisi okukwata obubi ab’oludda oluvuganya gavumenti.\nMinisita Obiga Kania yannyonnyodde palamenti nti nga November 14 ,2018 FDC yawandikira Ssabaduumizi wa poliisi Okoth Ochola ng’emutegeeza nga bwe wagenda okubaawo omukolo gw’okusaba e Rukungiri mu kisaawe nga November 26,2018. Kyokka nti poliisi yayanukula nti omukolo guno tegugoberedde mateeka wabula nti omu ku ba FDC Ingrid Turinawe yasalawo kukunga bantu bakole effujjo ku poliisi.\nEra nti abantu baatandika okukanyugira aba poliisi amayinja n’okukuma omuliro mu nguudo ne poliisi n’ekwatayo abamu n’ebatwala mu kkooti.\nFDC Ingrid Turinawe


Agambibwa okuwoowa Kenzo ne Rema abyegaanye...\nAbawagizi ba Kenzo balumbye amaka ga Sheikh...\nOMU ku bavubuka abateeberezebwa okuba omubbi abaakubye akulira okunoonyereza ku misango ku poliisi ya CPS, Joshua Tusingwire akatayimbwa ku mutwe akwatiddwa poliisi y’e Mutungo.\nTimothy Lubega 27, ow’omu Zooni 4 e Mutungo y’akwatiddwa poliisi y’e Mutungo nga bayambibwako aba LC1 mu kitundu kino. Lubega okukwatibwa kiddiridde kkamera za poliisi okumulaga ng’ali ku lusozi lw’e Mutungo mu biseera Tusingwire we baamukubira akatayimbwa bwe yali akola dduyiro e Mutungo Biina ku Lwomukaaga lwa wiiki ewedde ku ssaawa 2:00 ez’ekiro.\nOmumyuka w’omwogezi wa Poliisi owa Kampala n’emiriraano, Luke Owoyesigyire yategeezezza nti Lubega babadde bamunoonya ku misango egy’enjawulo egy’okwenyigira mu bumenyi bw’amateeka mu bitundu by’e Mutungo n’emiriraano.\nYayongedde n’ategeeza nti mu kiseera kino bamubuuza ebibuuzo ku misango gino era singa bamaliriza okukuhhaanya obujulizi, waakutwalibwa mu kkooti avunaanibwe. Era nga waliwo n’abavubuka abalala be bakyanoonya ku misango gino.\nBen Kasozi, atwala ebyokwerinda mu Zooni eno agamba nti, Lubega yalonkomeddwa abamu ku bavubuka be baakutte mu bikwekweto bye baakoze ne poliisi mu bitundu bino n’emiriraano era nga bulijjo bamunoonya oluvannyuma lw’omuze gw’okukuba abantu obutayimbwa ne babbibwa okweyongera mu kitundu kino.\nYagambye nti Lubega alina abavubuka b’akolagana nabo era nga kigambibwa nti y’abadde abagabira ebitundu gye balina okubbira nga yeeyambisa bboodabbooda ye okubakuhhaanya.\nKasozi ategeezezza nti abamu ku bavubuka be baakutte mu bikwekweto bino abamu baatwaliddwa mu kkooti ne babasindika mu kkomera e Luzira. Yagambye nti akyalina obuzibu bw’abatuuze abamu ate abali mu kumutiisatiisa nga bagamba nti yeenyigira mu kukwata abaana baabwe.\nKasozi abalabudde nti tajja kutiisibwatiisibwa era agenda kweyongera okukola ebikwekweto ng’ali wamu ne poliisi okulaba ng’afunza abavubuka bonna abeenyigira mu bumenyi bw’amateeka.\nLubega yeegaanyi ebyokwenyigira mu bubbi n’agamba nti abatuuze bamuwalana kubanga mu myaka 8 emabega yali anywa enjaga ne balowooza nti abba kyokka ng’ekituufu teyali mubbi.\nYasalawo okuva ku kunywa enjaga n’alokoka n’afuna ne ssente mu mirimu gy’obwabbulooka bw’amayumba n’ettaka n’agula ppikipiki mw’aggya ssente.\nWaliwo n’abavubuka abalala abaakwatiddwa okuli Kevin Kayima ne Kididi nga nabo babattebereza okwenyigira mu bumenyi bw’amateeka mu bitundu bino.\nKayihura avuddemu omwasi ku by'okutta Kaweesi


NUP EJJUKIDDE ABANTU ABATTIBWA E KASESE, EMYAKA ETAANO TEBAFUNANGA BWENKANYA – CBS FM\nNUP EJJUKIDDE ABANTU ABATTIBWA E KASESE, EMYAKA ETAANO TEBAFUNANGA BWENKANYA\nEbyaliwo mu 2016 e Kasese ku lubiri lw’omusinga\nOmukulembeze we kibiina Kya NUP Robert Kyagulanyi ssentamu amanyiddwa nga Bobi wine agambye nti kikwasa ennaku nti abantu be Kasese n’okutuusa kati emyaka etaano giweze tebafunanga bwenkanya, ate ng’abantu abandibubawadde ate bebabaatusaako ebikolobero.\nKyagulanyi okwogera bino abadde ku kitebe kya NUP e Kamwokya mu kujjukira emyaka 5 bukyanga abantu abasukka mu 100 battibwa e Kasese nga 26 ne 27 mu mwaka gwa 2016, abalala nebasibwa mu makomera okuli n’Omusinga Charles Wesley Mumbere\nAgambye nti n’okutuusa kati abenganda zabwe tebafunanga bwenkanya nabandi nga bakyali mu makomera, ne alipoota ezikwata ku byaliwo tezifulumizibwa mu lujudde.\nKyagulanyi mungeri yemu agambye nti embeera y’emu y’ekwata ne ku kitta bantu ekyaliwo omwaka oguwedde 2020. N’ategeeza nti ng’ekibiina kya NUP bataddewo akakiiko ake kyama akatandiise okunonyereza ku kitta Bantu ekyaliwo mu November w’o mwaka ogwo omwafiira abantu abasuka 50 era abaali emabega we ttemu lino bagenda kutwalibwa mu kooti ye nsi yonna.\nKyagunayi Ssentamu Bobi Wine agugumbudde banne ku ludda oluvuganya gavumenti abalemedde mu ntalo ezawulayawulamu ebibiina byabwe, agambye nti bano bandiba nga balina ebigendererwa byabwe ng’abantu sso ssi kugasa bannauganda bonna.\nKyagulanyi abadde ku mukolo gwe gumu ng’ayaniriza banna byabufuzi abasukka mu 50 okuva e Kasese abasazeewo okusala eddiiro nebegatta ku kibiina kya NUP, nga bagamba nti osanga ekibiina kino kyekigenda okununula eggwanga lino.\nAbasaze ebiiro bavudde mu bibiina ebyenjawulo oli FDC ,NRM n’ebibiina ebirala ,wabula kyagulanyi mu kwaniriza abantu bano agambye nti ebibiina byóbufuzi ku ludda oluvuganya gavumenti bisuse okulumbagana nebyeygerera amafuukuule kyagambye nti kiwa omulabe omwagaanya okubayingirira.\nKyagulanyi mungeri yemu awadde abegase ku kibiina kino amagezi okubera abegendereza ennyo, nti kubanga ekibiina kyabwe kiwambibwamu abantu buli olukya,era nabasaba okulemera ku mazima.\nAbasaze ediiro nga bakulembeddwamu eyali omubaka wa Busongola North County Jackson Mbajo bagambye nti kyebetaaga ye nkyukakyuuka mu ggwanga.\nAbasaze ediiro nga bakulembeddwamu eyali omubaka wa Busongola North County Jackson Mbajo bagambye nti kyebetaaga ye nkyukakyuka mu ggwanga.


尼 希 米 記 2 CUVS - Nekkemiya 2 LCB | Biblica América Latina\n尼 希 米 記 2 CUVS - Nekkemiya 2 LCB\n1Awo mu mwezi gwa Nisani mu mwaka ogw’amakumi abiri ku mulembe gwa Kabaka Alutagizerugizi[a], nga bamuleetedde wayini, ne nzirira wayini ne muwa kabaka. Nnali sinakuwalirangako mu maaso ge. 2 Kabaka n’ambuuza nti, “Kiki ekikunakuwazizza otyo ng’omulwadde? Kino si kigambo kirala wabula obuyinike obw’omu mutima.”\nNe ntya nnyo, 3 naye ne ŋŋamba kabaka nti, “Kabaka abeere omulamu emirembe gyonna. Lwaki sinakuwala ng’ekibuga bajjajjange gye baaziikibwa kizise, nga ne wankaaki waakyo yayokebwa omuliro?”\n6 Awo kabaka, ne mukyala we ng’amuli ku lusegere, n’ambuuza nti, “Olugendo lwo luliba lwa nnaku meka, era olidda ddi?” Kabaka n’asiima okuntuma, ne neegerera ekiseera.\n7 Ne nsaba kabaka nti, “Kabaka bw’anaasiima, awandiikire abaamasaza abali emitala w’omugga Fulaati ebbaluwa, ntambule mirembe okutuuka mu Yuda. 8 Ate era nsaba ebbaluwa gye nnaatwalira Asafu omukuumi w’ekibira kya kabaka, ampe emiti gye ndikolamu embaawo ez’okubajjamu enzigi za yeekaalu, n’eza wankaaki wa bbugwe w’ekibuga, n’ekifo we nnaabeeranga.” Olw’omukono gwa Katonda wange ogwali nange, kabaka n’ampa bye namusaba. 9 Awo ne ndaga eri abaamasaza abaali emitala w’omugga Fulaati ne mbakwasa ebbaluwa eziva ewa kabaka. Kabaka yampa abakungu b’eggye n’abeebagala embalaasi okumperekerako.\n10 Naye Sanubalaati[b] Omukoloni ne Tobiya omukungu Omwamoni bwe baakiwulira, ne banyiiga nnyo bwe baamanya nga waliwo omuntu afuddeyo ku mbeera y’abaana ba Isirayiri.\n11 Ne ntuuka e Yerusaalemi, ne mbeerayo ennaku ssatu, 12 ne ngolokoka mu kiro ne ntambulatambula n’abamu ku basajja, naye ne sibuulira muntu n’omu ku ebyo Katonda wange bye yali atadde ku mutima gwange okukolera Yerusaalemi. Twagenda n’ensolo emu yokka gye nnali neebagadde.\n13 Ekiro ekyo ne mpita mu Mulyango ogw’omu Kiwonvu[c] ne njolekera Oluzzi olw’Omusege, n’Omulyango ogw’Obusa,[d] ne ŋŋenda nga neetegereza bbugwe wa Yerusaalemi eyali amenyeddwa, ne wankaaki waakyo eyayokebwa omuliro. 14 N’oluvannyuma ne neyongerayo eri Omulyango ogw’Oluzzi n’eri Ekidiba kya Kabaka, naye ensolo yange n’eteyinza kuyitawo. 15 Kyennava nserengeta mu kiwonvu ekiro nga ŋŋenda neetegereza bbugwe. Bwe namaliriza ne nkyuka ne nkomawo nga mpitira mu Mulyango ogw’omu Kiwonvu. 16 Abakungu tebaamanya gye nnali ndaze newaakubadde kye nnali nkola; era nnali sinnabuulirako Bayudaaya newaakubadde bakabona, newaakubadde abakungu newaakubadde abakulu, n’abalala abaali bateekwa okukola omulimu.\n17 Awo ne mbagamba nti, “Mulaba akabi ke tulimu; Yerusaalemi kizise, ne wankaaki waakyo ayokeddwa omuliro. Mujje tuddaabirize bbugwe wa Yerusaalemi tuve mu buswavu bwe tulimu.” 18 Ne mbategeeza omukono gwa Katonda ogw’ekisa bye gwali gunkoledde, ne kabaka bye yaŋŋamba. Ne baddamu nti, “Tugolokoke tutandike okuzimba.”\n19 Naye Sanubalaati Omukoloni, ne Tobiya omukungu Omwamoni ne Gesemu Omuwalabu bwe baakiwulira ne batunyooma n’okutusekerera ne batusekerera. Ne batubuuza nti, “Kiki kye mukola? Mwagala kujeemera kabaka?”\n20 Ne mbaddamu nti, “Katonda w’eggulu alituyamba okukituukiriza, era ffe abaddu be tulitandika okuzimba, naye mmwe temulina mugabo newaakubadde obusika newaakubadde ekijjukizo mu Yerusaalemi.”\nLCB : Nekkemiya 2